title: Anamur

text: Anamur on kaupunki eteläisessä Turkissa Mersinin maakunnassa Välimeren rannalla.


title: Anamur

text: Anamurista on näköyhteys (70 kilometriä) Kyprokselle ja se on täten hyvä paikka linnoitukselle. Ristiretkeläiset perustivat Mamuren linnan Anamuriin. Linna siirtyi islamilaisten hallintaan vuonna 1221, ja he rakensivat linnan keskelle moskeijan, joka on edelleen olemassa.


title: Anamur

text: Mamuren linnan vieressä olevalle hiekkarannalle saapuu keväisin merikilpikonnia munimaan.


title: Alex Vaenerberg

text: Alex Oliver Vaenerberg (s. 21. elokuuta 1992 Zürich, Sveitsi) on suomalainen koripalloilija. Pelintekijänä pelaava Vaenerberg on Raholan Pyrkivän kasvatti. Hän edustaa Korisliigassa pelaavaa Helsinki Seagullsia jossa on saavuttanut SM-pronssia vuonna 2017. Aikaisemmin Vaenerberg on edustanut Korisliigassa Salon Vilpasta, jossa hänet palkittiin kaudella 2011–2012 Korisliigan vuoden tulokkaana, ja Tampereen Pyrintöä, jossa hän voitti Suomen mestaruuden vuonna 2014 ja sijoittui samalla kaudella Baltian liigassa neljänneksi.


title: Alex Vaenerberg

text: Vaenerberg aloitteli pääsarjauraansa Tampereen Pyrinnön organisaatiossa. Hän pelasi kaudella 2009–10 viidessä ja kaudella 2010–11 kolmessa Korisliiga-ottelussa. Kauden 2010–11 Vaenerberg pelasi kuitenkin pääasiassa kaksoislisenssillä BC Nokian joukkueessa, ja samalla kaudella hän pelasi myös Pyrinnön I-divisioonaan nousseessa kakkosjoukkueessa ja SM-hopeaa voittaneessa A-juniorijoukkueessa.


title: Alex Vaenerberg

text: Kaudeksi 2011–2012 Vaenerberg siirtyi Vilpas Vikingsiin. Vilppaan-tulokaskaudellaan hän pelasi 3,9 pisteen, 1,7 syötön ja 1,6 levypallon ottelukohtaisella keskiarvoilla. Vilpas sijoittui runkosarjassa kahdeksanneksi ja selviytyi pudotuspeleihin, joiden puolivälierissä joukkue kuitenkin hävisi Joensuun Katajaa vastaan otteluvoitoin 3–0. Vaenerberg valittiin kauden lopuksi Korisliigan vuoden tulokkaaksi. Seuraavalla kaudella Vilpas sijoittui jälleen runkosarjassa kahdeksanneksi ja putosi puolivälierissä, tällä kertaa Loimaan Bisonsille. Vaenerbergillä oli merkittävä rooli Vilppaan pelinteon avustamisessa. Hän toi pallon hyökkäyspäähän, ja oli myös osittain vastuussa joukkueen pelin pyörimisestä. Hänen toinen Vilppaan-kautensa päättyi sormimurtumaan. Vaenerberg oli kahdella ensimmäisellä Vilppaan-kaudellaan joukkueen päävalmentaja Mikko Tupamäen avainpelaajia.


title: Alex Vaenerberg

text: Kesäkuussa 2013 Vaenerberg palasi takaisin Pyrintöön kaksivuotisella sopimuksella. Pyrintö pelasi ensimmäisenä suomalaisjoukkueena Baltian liigassa, jossa se sijoittui neljänneksi. Korisliigassa Pyrintö voitti runkosarjan uudella voittoennätyksellä ja voitti kauden päätteksi historiansa kolmannen ja Vaenerbergin ensimmäisen Suomen mestaruuden.


title: Alex Vaenerberg

text: Kauden 2014–2015 päätyttyä Vaenerberg teki Pyrinnön kanssa vuoden pituisen jatkosopimuksen.


title: Alex Vaenerberg

text: Kaudella 2015–2016 Pyrinnön kokoonpano- ja peluutusmuutosten johdosta Vaenerbergin peliaika väheni. Vaenerbergin vanha seura Vilpas otti yhteyttä Pyrintöön, ja 9. helmikuuta 2016 hän siirtyi loppukaudeksi lainalle Vilppaaseen. Vilppaan toinen pelintekijä Sami Ikävalko oli poistunut seurasta aikaisemmin, ja salolaisseura tarvitsi ykköspelintekijälleen Doug Wigginsille enemmän lepoa vaihdossa, joten Vaenerbergin oletettiin saavan enemmän peliaikaa. Vaenerbergin peliaika myös kasvoi noin 15 minuuttiin per ottelu, ja keskimäärin hän teki lopuissa kahdeksassa runkosarjaottelussa 5,4 pistettä ja antoi 2,1 koriinjohtanutta syöttöä. Vilpas sijoittui runkosarjassa kuudenneksi ja sai vastaansa Kouvot. Vaenerberg sai nilkkavamman kolmannessa puolivälieräottelussa. Puolivälieräsarja oli erittäin tasainen, ja Kouvot eteni välieriin viimeisen ottelun viimeisen hetken korilla päättäen Vilppaan ja pudotuspelit sen rotaation yhdeksäntenä pelaajana pelanneen Vaenerbergin kauden.


title: Alex Vaenerberg

text: Kesäkuussa 2016 Vaenerberg siirtyi Helsinki Seagullsiin 1+2-vuotisella sopimuksella. Keväällä 2017 hän voitti Seagullsissa SM-pronssia.


title: Alex Vaenerberg

text:
Vaenerberg pelasi myös Suomen nuorisomaajoukkueissa. Kesäkuussa 2015 hänet nimettiin Suomen saman vuoden haastajamaajoukkuerinkiin. Hän kuului Suomen joukkueeseen vuoden 2015 kesäuniversiadeissa.
Pyrinnössä Vaenerbergin rooli oli toimia pelin vauhdittajana kuljettamalla pallo nopeasti ylös hyökkäykseen ja hakemalla aktiivisesti palloa pallottomana. Aamulehden toimittaja kuvaili Vaenerbergiä kauden 2014–2015 päätyttyä "kovaksi raatajaksi" Ville Pekkolan tapaan. Vaenerbergiä on kuvailtu varmaksi pallon hyökkäyspäätyyn kuljettajaksi ja aktiiviseksi takamiesten puolustajaksi.


title: Alex Vaenerberg

text: Vaenerberg asui ensimmäiset kolme elinvuottaan Sveitsissä, missä hänen isänsä työskenteli. Eurobasketin mukaan hänellä on myös Sveitsin kansalaisuus. Vaenerbergin vanhemmat ovat suomalaisia, ja hän käyttää suomenruotsalaisena äidinkieltään ruotsia keskustellessaan Kauniaisista kotoisin olevan isänsä kanssa.


title: Alex Vaenerberg

text: Vaenerberg on ollut koripalloilijan ominaisuudessa mukana muun muassa Majurin "Pusiboi"-musiikkivideolla ja YleX:n vuoden 2015 Blockfest-lähetyksessä.


title: Tumman veden päällä

text: Tumman veden päällä on Peter Franzénin omaelämäkerrallinen esikoisromaani. Kirja ilmestyi Tammen kustantamana vuonna 2010.


title: Tumman veden päällä

text: Kirjaan pohjautuva, Franzénin itsensä ohjaama elokuva valmistui syksyllä 2013.


title: Matti Mattsson

text: Matti Mattsson (s. 5. lokakuuta 1993 Pori) on suomalainen uimari. Seuratasolla Mattsson edustaa Porin Uimaseuraa, ja häntä valmentaa Eetu Karvonen. Vuosina 2008–2016 häntä valmensi Tomi Pystynen.


title: Matti Mattsson

text: Mattsson ylsi ensimmäisen kerran aikuisten tason SM-mitaleille kesällä 2009, jolloin hän saavutti pronssia 100 metrin rintauinnissa. Samana kesänä Tampereella järjestetyillä nuorten olympiafestivaaleilla hän saavutti hopeamitalin samalla matkalla. Vuonna 2010 Mattsson sijoittui Singaporessa järjestetyissä nuorten kesäolympialaisissa 200 metrin rintauinnissa kahdeksanneksi. Tammikuussa 2011 Mattsson voitti lyhyen radan Suomen mestaruuden 200 metrin rintauinnissa yli viiden sekunnin erolla hopeamitalistiin. Myöhemmin keväällä Mattsson rikkoi OST-rajan Lontoon vuoden 2012 kesäolympialaisiin, millä perusteella hänelle jaettiin myöhemmin olympiapaikka FINA-pisteiden perusteella. Kesällä Mattsson saavutti SM-hopeaa 100 metrin rintauinnista. Heinäkuun alussa hän ui nuorten EM-kilpailujen välierässä 200 metrin rintauinnin Suomen ennätyksen 2.13,28. Edellinen, Jarno Pihlavan vuonna 2002 tekemä ennätys parani noin puoli sekuntia. Loppukilpailussa hän paransi SE:tään yli 0,6 sekunnilla aikaan 2.12,65 ja voitti nuorten EM-hopeaa.


title: Matti Mattsson

text: Lontoon kesäolympialaisissa Mattsson ui 200 metrin rintauinnissa sijalle 17 ollen kisojen paras suomalaisuimari. Mattssonin aika 2.11,81 oli uusi Suomen ennätys, ja hän jäi 15 sekunnin sadasosaa välieräpaikasta. Tammikuussa 2013 lyhyen radan SM-kilpailuissa Mattsson ui 200 metrin rintauinnin SE:n 2.07,50. Edellinen SE oli ollut Jarno Pihlavan nimissä vuodesta 2002.


title: Matti Mattsson

text: Mattsson valittiin vuonna 2012 vuoden parhaaksi suomalaisuimariksi.


title: Matti Mattsson

text: Barcelonan MM-kilpailuissa 2013 Mattson saavutti 200 metrin rintauinnissa pronssia uudella Suomen ennätyksellä 2.08,95. Hän oli parantanut Suomen ennätystä jo alkuerissä aikaan 2.10,16 ja välierissä lukemiin 2.09,96. Lyhyen radan EM-kilpailuihin 2013 Mattsson ei osallistunut kaaduttuaan elokuussa polkupyörällä ja jouduttuaan sen seurauksena leikkaukseen marraskuussa. Tammikuussa 2014 Mattsson valittiin Porin Vuoden urheilijaksi 2013.


title: Matti Mattsson

text: Alkuvuodesta 2016 Mattsson muutti ruokavaliotaan ja laihtui tämän seurauksena 12 kiloa. Lontoon pitkän radan EM-kilpailuissa toukokuussa hän sijoittui 200 metrin rintauinnissa viidenneksi.


title: Matti Mattsson

text: Vuoden 2017 SM-uinneissa Mattson ui 100 metrin rintauinnin Suomen ennätyksen 1.01,12. Jarno Pihlavan vuonna 2000 uitu entinen ennätys parani viidellä sadasosalla. Vuoden 2018 SM-uintien alkuerissä hän paransi ennätyksen aikaan 1.00,86.


title: Jens Olsenin maailmankello

text: Jens Olsenin maailmankello ("Verdensur") on Kööpenhaminan raatihuoneelle sijoitettu monitoiminen astronominen kello. Valmistuessaan se oli maailman tarkin ja monimutkaisin kello. Siinä on 15 448 osaa, ja sen käynti poikkeaa oikeasta ajasta vain 0,5 sekuntia 300 vuodessa.


title: Jens Olsenin maailmankello

text: Kellon suunnitteli Jens Olsen (1872 - 1945), joka oli taitava lukkoseppä, mutta opetteli myöhemmin myös kellosepän ammatin. Hän pani myös alulle kellon rakentamisen, mutta hänen kuollessaan vuonna 1945 se oli vielä keskeneräinen. Töitä jatkoi nuori kelloseppä Otto Mortensen. Kello valmistui syksyllä 1955, ja sen käynnistivät sanottuna vuonna 17. joulukuuta Tanskan kuningas Fredrik IX ja Jens Olsenin pojantytär Birgit Olsen.


title: Jens Olsenin maailmankello

text: Kellon näytöt on sijoitettu kolmeen lasivitriiniin.


title: Jens Olsenin maailmankello

text: Vasemmanpuoleisimman vitriinin ylimmät kellotaulut osoittavat Tanskan virallisen ajan eli Keski-Euroopan ajan, joka on tunnin edellä Greenwichin ajasta, Kööpenhaminan paikallisen keskiaurinkoajan sekä näiden erotuksen. Keskiaurinkoajan mukaan kello on tasan 12 auringon ollessa suoraan etelässä, kun taas virallinen aika poikkeaa tästä jonkin verran.


title: Jens Olsenin maailmankello

text: Vasemmanpuoleisin kellotaulu osoittaa paikallisajan millä tahansa paikkakunnalla Maapallolla. Tämän oikealla puolella oleva kellotaulu osoittaa auringon nousu- ja laskuajat sekä virallisen ajan että paikallisen keskiaurinkoajan mukaan. Näytöllä on kaarevat valkoiset ja mustat osat, joiden peittämä alue vaihtelee vuorokauden valoisan ajan kulloisenkin pituuden mukaan.


title: Jens Olsenin maailmankello

text: Vasemmanpuoleisen vitriinin alin näyttötaulu osoittaa kulloisenkin viikonpäivän ja päivämäärän gregoriaanisen kalenterin mukaan.


title: Jens Olsenin maailmankello

text: Keskimmäisen vitriinin ylin kello osoittaa kelloajan Keski-Euroopan ajan mukaan.


title: Jens Olsenin maailmankello

text: Saman vitriinin toinen taulu toimii ikuisena kalenterina, joka näyttää kunkin vuoden sunnuntaikirjaimen, epaktin, ja indiktion sekä kuinka mones vuosi on meneillään auringonsyklissä ja Metonin jaksossa. Lisäksi tähän sisältyy kunkin vuoden kalenteri, joka osoittaa kuluvan vuoden jokaisesta päivästä, mikä viikonpäivä se on. Se osoittaa myös kuun vaiheet sekä pääsiäisen ja muiden sen mukaan määräytyvien juhlapäivien päivämäärän. Tämä taulu päivittyy joka vuosi automaattisesti keskiyöllä uudenvuodenyönä ja laskee tällöin alkavan vuoden kalenterin. Tämä toimii seuraavat 2500 vuotta.


title: Jens Olsenin maailmankello

text: Oikeanpuoleisen vitriinin ylin näyttö sisältää tähtikartan sellaisena kuin tähtitaivas näyttää Tanskan yllä kullakin hetkellä. Siinä on myös osoitin, joka tekee vain yhden kierroksen 25 753 vuodessa eli samassa ajassa, jossa Maan akseli tekee prekession vuoksi täyden kierroksen ekliptikan tason normaalin ympäri. Tämä on hitain ihmisen tekemä käyttökelpoinen esine, joka liikkuu säädetyllä nopeudella.


title: Jens Olsenin maailmankello

text: Oikeanpuoleisen vitriinin vasemmanpuoleinen kello näyttää Auringon ja Kuun sijainnin Maan suhteen kullakin hetkellä. Se näyttää myös Kuun radan solmut sekä osoittaa auringon- ja kuunpimennykset.


title: Jens Olsenin maailmankello

text: Oikeanpuoleisin näyttö osoittaa, millä puolella Aurinkoa mikin planeetta kullakin hetkellä on.


title: Jens Olsenin maailmankello

text: Alin näyttö osoittaa kulloisenkin juliaaninen päivämäärän.


title: Jens Olsenin maailmankello

text: Kirjailija Babbis Friis-Baastad sijoittaa kellon rakentamisen nuorisokirjaansa "Portaat halki aikojen", jossa kouluikäiset sisarukset Viggo ja Mona eksyvät kelloon ja kokevat huiman aikamatkan.


title: Iyon provinssi

text: Iyo () oli provinssi Shikokussa, Japanissa, ja kattoi nykyisen Ehimen prefektuurin alueen. Sen rajanaapureita olivat Awan, Sanukin ja Tosan provinssit.


title: Iyon provinssi

text: Provinssin muinainen pääkaupunki oli lähellä nykyistä Imabaria. Sengoku-kaudella provinssi jakaantui useisiin läänityksiin, joista suurita hallittiin Matsuyaman linnasta käsin. Chōsokabe-klaani yhdisti provinssin vähäksi aikaa, mutta se hajosi jälleen Toyotomi Hideyoshin vallattua Shkikokun vuonna 1584. Edo-kaudella provinssia hallitsi pisimpään Date-klaani.


title: Iyon provinssi

text: Alueen väestö puhui japania Iyon murteella.


title: Iyo

text: Iyo voi viitata seuraaviin paikkoihin:


title: Jaavanvarpuspöllö

text: Jaavanvarpuspöllö ("Glaucidium castanopterum") on pöllöihin kuuluva lintu, jota tavataan Indonesiassa.


title: Jaavanvarpuspöllö

text: Linnun maailmanlaajuista kantaa ei ole tutkittu, mutta sen esiintymisalue on laaja ja paikallisesti se on yleinen.


title: Jaavanvarpuspöllö

text: Sen luontaista elinpiiriä ovat subtrooppiset ja trooppiset kosteat alavat ja vuoristometsät.


title: Rakkaus kahleissa

text: Rakkaus kahleissa on William Markuksen ohjaama mustavalkoinen suomalainen elokuva vuodelta 1955. Se on Markuksen kolmas ohjaustyö.


title: Rakkaus kahleissa

text: Elokuvan päähenkilöinä ovat lukkotehtaalla työskentelevät veljekset Pertti ja Martti, jotka ovat sortuneet rikoksien poluille mutta heränneet katumaan tekojaan, sekä heidän tyttöystävänsä Verna ja Milja, joista Milja ajautuu murtojengiin.


title: Rakkaus kahleissa

text: Aikalaisarvioissa elokuva saa niin kritiikkiä kuin kiitostakin. Kuvausta pidetään elokuvan parhaana puolena, joskin esimerkiksi Vaastin kohdalla Juha Nevalainen katsoo, että kuvauksen vuoksi kasvot näyttävät usein tylyiltä ja paljailta. Aiheasetelma on todettu lupaavaksi, mutta sitä ei ole onnistuttu täysin hyödyntämään.


title: Rakkaus kahleissa

text: Tv-esitysten aikaan elokuvaa luonnehditaan melodraamaksi, mutta myös jännityselokuvaksi. Sitä on sanottu tosikkomaiseksi ja hitaaksi. Nuoriso-ongelmia kuvaavien elokuvien lajityypissä se ei erään kriitikon mukaan kuitenkaan ole pahimpia sormi ojossa moralisoivia.


Jääkiekon naisten Euroopan-mestaruuskilpailut 1996 olivat viidennet ja toistaiseksi viimeiset naisten Euroopan-mestaruuskilpailut jääkiekossa. A-sarjan turnaus pelattiin Jaroslavlissa Venäjällä 23. -29. maaliskuuta ja B-sarjaa isännöi Slovakia. Ruotsi voitti ensimmäisen mestaruutensa ja emäntäjoukkue Venäjä sai hopeaa. Nelinkertainen Euroopan mestari Suomi sai tällä kertaa tyytyä pronssimitaliin.


title: Jääkiekon naisten Euroopan-mestaruuskilpailut 1996

text: Viisi parasta selvisi maailmanmestaruuskilpailuihin 1997.


text: Ottelut pelattiin seuraavina päivinä:


Luettelo suurista tulivuorenpurkauksista sisältää suurimpia tulivuorenpurkauksia historiallisena aikana. Vulkaaninen räjähdysasteikko (engl. Volcanic Explosivity Index, VEI) mittaa tulivuoren räjähtävyyttä.


title: Festroian elokuvafestivaalit

text: Festroian elokuvafestivaalit ("Festival Internacional de Cinema de Tróia") on vuodesta 1985 Portugalin Setúbalissa järjestetty vuosittainen elokuvajuhla. Pääpalkintona on Kultainen delfiini ("Golfinho de Ouro").


title: Festroian elokuvafestivaalit

text: Lähde


title: Festroian elokuvafestivaalit

text: Festivaaleilla on nähty useita suomalaisia elokuvia. Pääpalkinnon ovat voittaneet Olli Saarelan ohjaama "Rukajärven tie" vuonna 2000 ja Dome Karukosken "Kielletty hedelmä" vuonna 2009.


title: Festroian elokuvafestivaalit

text: Festivaaleilla ovat kilpailleet erilaisissa sarjoissa myös elokuvat "Menolippu Mombasaan" (2003), "Pahat pojat" (2004), "Lapsia ja aikuisia" (2005), "Koirankynnen leikkaaja" (2005), "Kohtaamisia" (2010) ja "Vähän kunnioitusta" (2010). Vuonna 2011 festivaaleilla palkittiin Dome Karukosken ohjaama elokuva "Napapiirin sankarit" hopeisella delfiinillä parhaasta kuvauksesta sekä Arto Halosen ohjaama "Prinsessa" tuomariston kunniamaininnalla.


title: Työväen Lehti (Tampere)

text: Työväen Lehti oli Tampereella vuosina 1927–1930 ilmestynyt kommunistinen sanomalehti.


title: Työväen Lehti (Tampere)

text: Hämeen ja Satakunnan kommunistien maakuntalehdeksi tarkoitettua "Työväen Lehteä" painettiin aluksi Oy Työn kirjapainossa Helsingissä, myöhemmin "Työn Äänen" painossa Vaasassa ja loppuvaiheessa Oulussa. Aluksi sen sisältö oli paikallista aineistoa lukuun ottamatta samaa kuin viipurilaisessa "Työssä". Vaasassa "Työväen Lehti" ja "Työn Ääni" ilmestyivät vuoropäivinä ja toimivat toistensa korvikkeina toisen niistä ollessa lakkautettuna.


title: Työväen Lehti (Tampere)

text: Kolmesti viikossa ilmestyneen lehden julkaisijana toimi Hämeen ja Satakunnan Työväen Sanomalehti Oy. Päätoimittajina työskentelivät Lassi Hulkkonen (1927–1929), Oskar Kujala (1929–1930) ja vastaavana toimittajana Arvi Laakso (1928).


title: Ahti Herrala

text: Erkki Julius Niini, sukunimi aik. "Lind", kirjailijanimi Ahti Herrala (3. toukokuuta 1896 Pori – 18. huhtikuuta 1969 Jyväskylä) oli suomalainen nuortenkirjailija.


title: Ahti Herrala

text: Erkki Niinin vanhemmat olivat kirvesmies, talonomistaja Johan Kustaa Lind ja Sofia Amanda Naski.


title: Ahti Herrala

text:
Omalla nimellä :
Nimimerkillä "Ahti Herrala":


title: Työväen Lehti (Kajaani)

text: Työväen Lehti (muita nimiä "Kainuun Työväen Lehti" 1920–1921, "Työn Voitto" 1921, "Kainuun Sosialistisen Piiritoimikunnan Tiedonantoja" 1921 ja 1922, "Työn Valta" 1921, "Toveri" 1922, "Kainuun Kansa" 1922 ja "Kainuun Työmies" 1922–1923) oli Kajaanissa vuosina 1919–1923 ilmestynyt Suomen sosialistisen työväenpuolueen sanomalehti.


title: Työväen Lehti (Kajaani)

text: "Työväen Lehti" edusti aluksi sosialidemokraattisen puolueen vasemmistoa. Työväenliikkeen jakautuessa se siirtyi SSTP:n ryhmään. Lehti sai viranomaisilta lukuisia painokanteita, määräaikaisia lakkautuksia sekä toimittajien vankila- ja sakkotuomioita. Lakkautusten takia se joutui ilmestymään useilla eri nimillä. Niistä pitkäaikaisimpia olivat ensimmäinen, "Työväen Lehti", ja viimeinen, "Kainuun Työmies". Taloudellisesti kannattamaton lehti lakkasi ilmestymästä juuri ennen kuin viranomaiset lakkauttivat koko SSTP:n lehtiryhmän.


title: Työväen Lehti (Kajaani)

text: Kolmesti viikossa ilmestyneen lehden julkaisijana toimi Kainuun Työväen Kirjapaino Oy. Vuonna 1923 sen levikki oli 1 600 kappaletta. Päätoimittajina ja vastaavina toimittajina työskentelivät Vilho Niemi (1919), Hannes Pulkkinen (1920), Emil Hallikainen (1920), Kalle Tervonen (1920–1921), Nikke Karjalainen (1921), K. J. Hynynen (1921), Frans O. Vuolasvirta (1921 ja 1922), Olga Tikkanen (1922), Antti J. Nahkala (1922), Aapeli Ritvanen (1922–1923) ja G. E. Mäkinen (1923).


title: Cecilia af Forselles

text: Maria Cecilia Margit af Forselles (s. 1954 Helsinki) on suomalainen filosofian tohtori, tutkija ja kirjastonjohtaja.


title: Cecilia af Forselles

text: Af Forselles toimi eri tehtävissä Helsingin yliopistossa ja Suomen Kansalliskirjastossa, ja vuonna 2005 hänet nimitettiin Suomalaisen Kirjallisuuden Seuran kirjaston johtajaksi. Hän on muun muassa toiminut päätoimittajana Kansalliskirjaston julkaisuhankkeessa "The A. E. Nordenskiöld Collection: Annotated Catalogue of Maps made up to 1800". Nordenskiöldin kokoelma hyväksyttiin julkaisun valmistuttua Unescon maailmanperintökohteisiin.


title: Cecilia af Forselles

text: Af Forsellesin viimeaikaiset tutkimukset ovat käsitelleet kirjallista kulttuuria ja aatevirtauksia, Kalevalan käännösten kulttuurihistoriaa, lukemiskulttuurin ja tiedeyhteisön muuttumista sekä suullisen kulttuurin nousua 1700-luvulla akateemisen kiinnostuksen kohteeksi. Af Forselles pitää nykyistä digitaalisten kirjastojen ja arkistojen kehitystä merkittävänä linjavetona. Tieteellisen tutkimuksen sisällössä näkyy selvästi, mitä digitoidaan, mitä tallennetaan pysyvästi, mitä julkaistaan elektronisena ja mitä on avoimesti käytössä verkossa.


title: Cecilia af Forselles

text: Af Forselles on ollut useiden kansainvälisten konferenssien ohjelmatoimikuntien jäsen. Hän on muun muassa Suomen Oppihistoriallisen Seuran puheenjohtaja, Tieteellisten seurain valtuuskunnan (TSV) hallituksen jäsen (varapuheenjohtaja 2015–) ja Kansalliskirjaston johtokunnan sekä Tieteen päivien 2017 ohjelmatoimikunnan jäsen.


title: Cecilia af Forselles

text: Af Forselles palkittiin vuonna 1997 Ruotsalais-suomalaisen kulttuurisäätiön kulttuuripalkinnolla.


title: Työväen Lehti

text: Työväen Lehti voi tarkoittaa seuraavia asioita:


title: Estadio de Vallecas

text: Estadio de Vallecas on jalkapallostadion Espanjan pääkaupungissa Madridissa. Se toimii Rayo Vallecanon kotistadionina.


title: Estadio de Vallecas

text: Stadion avattiin vuonna 1976 nimellä Nuevo Estadio de Vallecas samalle paikalle, jolla oli vajaa neljä vuotta aikaisemmin purkutuomion saanut seuran vanha stadion. Uuden stadionin alkuperäinen kapasiteetti oli 20 000, mutta se pieneni 15 500:aan seisomakatsomojen poistamisen yhteydessä vuonna 1996 ja edelleen 14 708:aan, kun pelikenttää ja katsomoa erottava aita purettiin vuonna 2011. Vuonna 1999 stadion nimettiin jäsenäänestyksessä seuran silloisen puheenjohtajan mukaan Teresa Riveroksi. Vuosina 1994–2011 seuraa johtanut Rivero oli Primera Divisiónin ensimmäinen naispuheenjohtaja. Vuonna 2011 stadionin nimeksi vaihdettiin Estadio de Vallecas.


title: Estadio de Vallecas

text: Stadion sijaitsee Puente de Vallecasin alueella Avenida de la Albuferan, Calle del Payaso Fofón, Calle del Arroyo del Olivarin ja Calle del Teniente Muñoz Díazin rajaamalla pienehköllä tontilla. Stadionin suuret sivukatsomot ovat katettuja. Matalampi ja kattamaton lännenpuoleinen päätykatsomo on Rayon Bukaneros-kannattajaryhmän aluetta. Stadionin idänpuoleisessa päädyssä ei ole lainkaan katsomoa, vaan muuri, jonka takana kohoaa asuinkerrostaloja. Stadionin tiloissa sijaitsevat myös seuran ja seuran säätiön toimistot sekä kannattajatuotekauppa.


title: Estadio de Vallecas

text: Kansallisten kilpailuidensa ohella Rayo on pelannut stadionilla UEFA-cupin otteluita kaudella 2000–2001. Seuran naisjoukkue puolestaan on pelannut stadionilla Mestarien liigan otteluita kaudesta 2009–2010 alkaen. Vuonna 2009 stadionilla pelattiin rugbyn Superibérica-liigan loppuottelut, ja se on toiminut myös vuodesta 1964 alkaen uudenvuodenaattona kilpaillun 10 kilometrin San Silvestre Vallecana -juoksun maalina. Urheilutapahtumien lisäksi stadionilla on järjestetty konsertteja; muun muassa Bob Dylan esiintyi stadionilla vuonna 1980 ja Metallica vuonna 1992.


title: Estadio de Vallecas

text: Stadionia lähin Madridin metron asema on linjaan 1 kuuluva Portazgo, jonka sisäänkäynti on stadionin vieressä. Myös EMT Madridin linja-autot liikennöivät stadionin ohi.


title: Far Far Away

text: Far Far Away on brittiläisen Slade-yhtyeen kappale ja single vuodelta 1974. Se sisältyy samana vuonna julkaistulle "Slade in Flame" -albumille, jonka B-puolen se aloittaa.Väistö, Perttunen 2004, s.88. Solisti-kitaristi Noddy Holderin ja basisti Jim Lean tekemäksi merkitty akustisvoittoinen kappale nousi yhtyeen kotimaassa listan sijalle 2. ”Far Far Away” on samalla yksi kuuluisimmista Slade-klassikoista.Väistö, Perttunen 2004, s.86.


title: Far Far Away

text: Kappale oli ensimmäinen, joka kirjoitettiin "Slade in Flame" -elokuvaa varten. Sen teki pitkälti solisti Noddy Holder Sladen Yhdysvaltain-kiertueella, kun hän Memphisin-konsertin jälkeen vietti aikaansa hotellihuoneen parvekkeella manageri Chas Chandlerin kanssa juoden ja katsellen höyrylaivojen lipumista Mississippi-joella. Molemmat potivat koti-ikävää, ja keskustelivat siitä, mitä olivat kiertueella kokeneet, ja mitä eniten kotoaan kaipasivat. Yhtäkkiä Holder keksi kappaleen intron alkaen laulaa sitä humaltuneena Chandlerille, joka kehotti Holderin huoneeseen työstämään teoksensa valmiiksi.Väistö, Perttunen 2004, s.85. Niinpä säkeistöt ja suurin osa kertosäkeistä valmistuivat jo samana iltana.Väistö, Perttunen 2004, s.86.


title: Far Far Away

text: Singlenä ”Far Far Awayn” julkaisi Polydor Records 11. lokakuuta 1974 B-puolenaan ”O.K. Yesterday Was Yesterday”. Britanniassa se nousi kuuden listaviikon aikana korkeimmillaan sijalle 2 myyden hopeaa, ja Norjassa siitä tuli listaykkönen neljän viikon ajaksi. Top 10:een ”Far Far Away” ylsi myös Irlannissa (2.) ja Länsi-Saksassa (8.). Yhdysvalloissa singlen julkaisi Warner Brothers Records,Väistö, Perttunen 2004, s.86. mutta kappale ei päässyt Billboard Hot 100 -listalle. Single julkaistiin uudelleen vuonna 1993, CD-formaatissa.


title: Far Far Away

text: Nykyisin ”Far Far Away” on yksi Sladen tunnetuimmista kappaleista.Väistö, Perttunen 2004, s.86. Rateyourmusic.com-sivuston käyttäjien mielestä se on vuoden 1974 56:nneksi paras singlejulkaisu.


title: Far Far Away

text:
A-puoli
B-puoli


title: Far Far Away

text: Kappaleesta on tehnyt cover-version tanskalainen heavy metal -yhtye Pretty Maids. Myös suomalainen saman tyylisuunnan edustaja, Gobra-yhtye, on versioinut kappaleen. Suomenkielisiä käännösversioita ”Far Far Awaysta” on tehty useita. Ensimmäisenä sen levytti Danny Pertti Reposen tekstillä nimellä ”Tie kauemmas vei”. Vuonna 1993 oli vuorossa Jorma Lehtelän esittämä ja kääntämä ”Kai sua saa tuijottaa”. Vuonna 1996 julkaistusta versiosta ”Kauaksi pois” vastasi Vilperin Perikunta, ja kaksi vuotta myöhemmin ilmestyi Miljoonasade-yhtyeen versio ”Tie tiettömään”.


title: Toveri (täsmennyssivu)

text: Toveri voi tarkoittaa seuraavia asioita:


title: Pauli Johansson

text: Pauli ”Loose” Johansson (s. 1960) on Kouvolassa syntynyt muusikko. Hän on kouvolalaisen Peer Günt -yhtyeen alkuperäinen rumpali. Hän on myös kouvolaisten Loose Prick ja Alaston Lounas -yhtyeiden laulaja ja perustajajäsen. Vuonna 2007 Johansson vieraili Raivopäät feat. Friendsin levyllä "Punkrock Jukebox 1" yhdessä Klamydian laulajan Vesku Jokisen kanssa kappaleissa ”Sota apatiaa vastaan” ja ”Suoraa toimintaa”.


title: Paavo Korven-Korpinen

text: Paavo Korven-Korpinen (sukunimi vuoteen 1911 "Korpinen"; 3. huhtikuuta 1884 Janakkala – 22. maaliskuuta 1969) oli suomalainen opettaja, suojeluskuntien valistusupseeri ja kirjailija.


title: Paavo Korven-Korpinen

text: Korven-Korpisen vanhemmat olivat tilanomistaja Juho Ylöstalo ja Vilhelmina Adamintytär. Hän pääsi ylioppilaaksi Helsingin reaalilyseosta 1905, opiskeli teologiaa ja historiaa Helsingin yliopistossa ja valmistui opettajakandidaatiksi 1912.


title: Paavo Korven-Korpinen

text: Korven-Korpinen toimi aluksi Räisälän kansanopiston rehtorina. Suomen sisällissodan aikana hän oli valkoisten joukoissa ja osallistui muun muassa Raudun taisteluun. Sodan jälkeen Korven-Korpinen oli Hämeenlinnan vankileirin apulaisjohtajana ja johtajana. Hänen aikanaan leirillä kuoli yli tuhat punavankia.


title: Paavo Korven-Korpinen

text: Korven-Korpinen suoritti 1920 suojeluskuntien päällystökurssin ja toimi sitten suojeluskuntien valistusohjaajana eri puolilla Suomea muun muassa Varsinais-Suomessa ja Lapissa. 1930-luvulla hän oli Viipurin suojeluskuntapiirin valistusohjaajana. Korven-Korpinen käynnisti 1936 Vapaussodan arkistot kokoon!-kampanjan jolla kerättiin paikallisten suojeluskuntien vuoden 1918 arkistoja talteen ja kesällä 1937 hän osallistui Vapaussodan Rintamamiesten Liiton sotamuistokeräykseen haastatelleen lähinnä Raudun taisteluun osallistuneita.


title: Paavo Korven-Korpinen

text: Korven-Korpinen oli talvi- ja jatkosodan aikana propagandatehtävissä. Sotien jälkeen hän keskittyi lakkautetun suojeluskuntajärjestön historian tutkimiseen keräten aineistoa entisiltä suojeluskuntalaisilta. Korven-Korpinen avusti myös Niilo Hersaloa suojeluskuntien historian kirjoittamisessa.


title: Paavo Korven-Korpinen

text:
Nimellä "P. Korven-Korpinen":
Nimellä "Paavo Korven-Korpinen":


title: Keimo Hirvonen

text: Keimo Hirvonen (s. 7. elokuuta 1959 Helsinki) on suomalainen rumpali, joka on soittanut lukuisten suomalaisten rock- ja jazzyhtyeiden ja muusikoiden kanssa. Näitä ovat muun muassa J. Karjalainen, Rinneradio, Hector ja Pekka Pohjola.


title: Keimo Hirvonen

text: Hirvosen rumpaliura alkoi Maukka Perusjätkän uuden aallon yhtyeissä 1970-luvun lopulla. Hirvonen soitti rumpuja Maukka Perusjätkän albumeilla "Säpinää" (1979) ja "Ennen kolmatta maailmansotaa" (1980). Hirvonen soitti rumpuja myös Hanoi Rocksin ensisinglellä ”I Want You” vaikkei kuulunutkaan yhtyeen kokoonpanoon. Tämän jälkeen hän työskenteli muun muassa Pave Maijasen ja Räkä Malmin yhtyeissä kunnes hän aloitti yhteistyön J. Karjalaisen kanssa, jonka "J. Karjalainen ja Mustat lasit" -albumilla hän on mukana. Myöhemmin Hirvonen oli rumpalina Karjalaisen Electric Sauna -kokoonpanossa 1990-luvulla.


title: Keimo Hirvonen

text: 1980-luvun alussa Hirvonen soitti Pekka Pohjolan ja Sakari Kuosmasen yhtyeissä. Hän sai nimeä myös jazzpiireissä ja soitti rumpuja Instinct- ja The Bullworkers-yhtyeissä. 1990-luvulla Hirvonen oli mukana Rinneradiossa ja Cool Sheiksissa. Sittemmin Hirvonen on soittanut muun muassa Ismo Alangon ja Hectorin taustalla.


title: Keimo Hirvonen

text: Keimo Hirvonen oli mukana Kojon vuoden 1982 Euroviisujen kappaleen "Nuku pommiin" taustayhtyeessä.


title: Comité Régional d’Action Viticole

text: Comité Régional d’Action Viticole eli CRAV ("Viininviljelyperäisen toiminnan alueellinen komitea") on ranskalaisten viininviljelijöiden muodostama radikaali järjestö, joka on tehnyt useita väkivaltaisiakin iskuja ja jonka toimintaa on kutsuttu ”viiniterrorismiksi”. Järjestön pääalue on Languedoc-Roussillonin viinialue Etelä-Ranskassa. Se on perustettu vuonna 1976, ja sillä on noin tuhat jäsentä.


title: Comité Régional d’Action Viticole

text: Comité Régional d’Action Viticolen historia ulottuu eri järjestöjen kautta vuoteen 1907, jolloin ranskalaiset viininviljelijät kärsivät viinikirvaepidemiasta, joka tuhosi suuria määriä viiniköynnöksiä. Vuoden 1907 viinimellakoihin osallistui 600 000–800 000 henkilöä. Niiden aikana kuoli kuusi henkilöä sotilaiden avattua tulen väkijoukkoon. Mellakat saatiin lopulta loppumaan. Samana vuonna oli perustettu CRAV:n edeltäjä nimeltä "Comité du Salut Viticole". Comité Régional d’Action Viticole -nimellä järjestö alkoi toimia 1970-luvulla, jolloin ranskalaista viinintuotantoa haittasivat halvat ulkomailta tuodut viinit ja yleinen viininjuonnin väheneminen Ranskassa. Järjestö perustettiin virallisesti vuonna 1976, ja samana vuonna sen katsotaan olleen vastuussa väkivaltaisista yhteenotoista poliisin ja mellakoineiden viininviljelijöiden välillä Narbonnessa. Järjestö on sittemmin tehnyt erilaisia iskuja, kun paikalliset viininviljelijät ovat tunteneet itsensä uhatuiksi. Iskut ovat sisältäneet erilaisia pommi- ja tuhopolttoiskuja.


title: Comité Régional d’Action Viticole

text: Vuonna 2005 järjestön edustajat tuhosivat espanjalaisen viiniä kuljettaneen tankkerin ja sen noin 30 000 pulloa sisältäneen espanjalaisen viinilastin Clermont l’Hérault’n kylässä lähellä Béziers’tä. Iskujen kohteeksi joutuivat myös rautatiet, joita vandalisoitiin useissa eri paikoissa. Yhteensä vahinkoa tehtiin noin 3 miljoonan euron edestä. Vuonna 2008 järjestö poltti puhelinverkkokeskittimen ja tuhosi pommeilla kaksi nopeuskameraa. Vuonna 2007 järjestö julkaisi Ranskan presidentti Nicolas Sarkozylle osoitetun videon, jolla esiintyneet miehet uhkailivat häntä hänen vaalilupauksiaan taloudellisesta tuesta viininviljelijöille. Videolla järjestö vertasi itseään vastarintaliikkeeseen ja teki viittauksia vuoden 1907 mellakoihin. Järjestö teki jälleen iskuja vuonna 2009, kun se poltti pullotuslinjan Maureilhanissa ja sytytti palamaan 50 tynnyriä esittelytarkoitukseen varattua viiniä Clermont l’Herault’ssa.


title: Iina Kangasharju

text: Iina Kangasharju (s. 1999) on suomalainen laulaja. Hänen esikoisalbuminsa "Kaunokirjaimin" ilmestyi 2011.


title: Iina Kangasharju

text: Kangasharju voitti ensimmäisen Piippolan vaarin lastenlaulukilpailun vuonna 2009. Voiton siivittämänä hän osallistui Talent Suomi -kisaan vuonna 2009, jossa sijoittui 2. sijalle.


title: Iina Kangasharju

text: Yhteistyössä laulaja-lauluntekijä Jari Uutelan kanssa tehty Kangasharjun esikoisalbumi "Kaunokirjaimin" ilmestyi vuonna 2011 Häive Productionsin julkaisemana. Levyllä vaikuttivat Jari Uutelan lisäksi myös lauluntekijät Hanna Marsh, Jussi Rasinkangas, Risto Joutjärvi ja Samuli Koivulahti.


title: Iina Kangasharju

text: Levyltä julkaistu singlekappale, Jari Uutelan ja Hanna Marshin tekemä ”Unten kaivo” oli vuonna 2011 Radio Suomen neljänneksi soitetuin.


title: Iina Kangasharju

text: Vuoden 2012 lokakuussa Iina Kangasharju esitti Jari Uutelan säveltämän ja Samuli Koivulahden sanoittaman Taivaanrannanmaalarin suorassa Plan Ilta Lapselle -konsertissa.


title: Iina Kangasharju

text: Kangasharju osallistui vuonna 2013 The Voice Kids -laulukilpailun ensimmäiselle kaudelle. Kaikki tuomarit olivat valmiita ottamaan hänet joukkueeseensa ja Kangasharju päätti valita Elastisen tähtivalmentajakseen.


Soldaten, Protokolle vom Kämpfen, Töten und Sterben on Sönke Neitzelin ja Harald Welzerin kirjoittama tietokirja, joka käsittelee toisen maailmansodan aikana nauhoitettuja saksalaisten sotavankien keskusteluja.


title: Soldaten, Protokolle vom Kämpfen, Töten und Sterben

text: Kirja sai alkunsa, kun Neitzel törmäsi vihjeeseen, että yhdysvaltalaiset ja britit olivat nauhoittaneet salaa vangitsemiensa saksalaisten keskusteluja. Arkistoiduilla nauhoilla sotilaat puhuvat häpeilemättä tappamisen hauskuudesta, eikä niissä ole epäröinnin eikä kauhistuksen sävyä. Kirja myös kumoaa väitteet, ettei juutalaisten surmaamisista olisi tiedetty. Arkistossa on 13 000 sotavangin keskusteluja. Neitzel kirjoittaa: ”Miehistä oli hauska tehdä jotain, mitä he eivät tavallisissa olosuhteissa olisi koskaan saaneet tehdä.” Kirjoittajat vertaavat heidän tekojaan venäläisten toimintaan sodan lopulla Saksassa ja amerikkalaisten tekoihin Vietnamissa ja Irakissa. He siteeraavat erästä pommittajaa: ”Ensimmäisenä päivänä kauhistuin, toisena se oli paskan samantekevää ja kolmantena iloitsin kohteista.”


text: Kirjasta on tekeillä suomennos.


title: Turvallisuusviestintä

text: Turvallisuusviestinnän tavoitteena on, että ihmiset ja yhteisöt osaavat ympäristöissään ja toiminnoissaan ehkäistä tulipaloja ja muita onnettomuuksia.


title: Turvallisuusviestintä

text: Pelastustoimessa turvallisuusneuvonta tarkoittaa muun muassa puhelinneuvontaa (esim. päivystävä palotarkastaja tai internet-sivujen avulla annettu palaute) ja palotarkastuskäynnillä tapahtuvaa neuvontaa. Lisäksi jokainen pelastusalan ammattilainen antaa yksityiselämässään turvallisuusneuvontaa jatkuvasti. Turvallisuusneuvontaa on myös poistumisharjoitusten seuranta/valvonta, mikäli tilaisuudessa ei tapahdu pelastuslaitoksen antamaa koulutusta. Pelastustoimen turvallisuusneuvonta on satunnaista, yksittäiselle ihmiselle suunnattua, lyhyt aikaista ja kohdentuu tiettyyn asiakaslähtöiseen tarpeeseen.


title: Turvallisuusviestintä

text: Turvallisuusviestintää tekevät myös pelastusalan eri järjestöt, kuten Suomen Palopäällystöliitto. Erilaiset kampanjat joita viranomaiset tekevät yhdessä järjestöjen kanssa.


title: Turvallisuusviestintä

text: Pelastustoimen turvallisuuskoulutus sisältää tietylle kohderyhmälle annettavan turvallisuusaiheisen luennon, oppitunnin, opetustuokion tai harjoituksen. Pelastustoimen turvallisuuskoulutus on suunnitelmallista ja tavoitteellista. Turvallisuuskoulutusta ovat muun muassa kouluille, yrityksille ja yhdistyksille annettavat turvallisuusluennot, turvallisuuskävelyt, alkusammutuskoulutus, poistumisharjoitus on koulutusta silloin, kun pelastuslaitos järjestää sen.


title: Turvallisuusviestintä

text: Pelastustoimessa yleisötilaisuuksilla tarkoitetaan muun muassa messuja ja erilaisia teemapäiviä, jossa yleisön kohtaaminen ei ole aina määrämuotoista ja ennakoitavaa.


title: Turvallisuusviestintä

text: Pelastustoimessa joukkoviestintä tarkoittaa turvallisuusaiheisten viestien välittämistä joukkoviestimillä (radio, tv, elokuvat, www-sivut, lehdistö ja sosiaalinen media).


title: Turvallisuusviestintä

text: Turvallisuusviestinnällä tavoitetaan vuosittain 20% kansalaisista niin, että tilastoitavia suoritelukuja tulee turvallisuusneuvonnasta, turvallisuuskoulutuksesta ja yleisötilaisuuksista. Joukkoviestintä merkitään Pelastustoimen resurssi- ja onnettomuustilasto (PRONTO) -seurantaan, mutta se ei vaikuta turvallisuusviestinnän tavoitelukuihin.


title: Tupa-Uuno

text: Tupa-Uuno (oik. Uuno Ilmari Tupasela, 18. heinäkuuta 1902 Artjärvi – 4. syyskuuta 1983) oli suomalainen kuplettilaulaja ja sanoittaja. Hänen humoristisiin kuplettiesityksiinsä kuuluivat eri ammattikuntia ja kuten posetiivareita, palokuntalaisia, merimiehiä ja hupsuja herrasväen edustajia parodioivat hahmot. Ennen sotia ja niiden jälkeen Tupa-Uuno oli suosittu viihdyttäjä muun muassa tivoleissa. "Olet sinä sentään aika uuno..." oli eräs hänen tunnetuimmista lausahduksistaan.


title: Tupa-Uuno

text: Eräs tunnetummista Tupa-Uunon sanoittamista kappaleista on "Jätkän humppa". Mutkattomat-yhtyeen laulusolistinaan Erkki ”Eki” Jantunen vuonna 1976 levyttämä versio Tupa-Uunon sanoittamasta kappaleesta on jatkuvasti ollut Suomen soitetuimpia kappaleita. Kappaleesta on tehty yli 20 versiota ja sitä on myyty yli miljoona kappaletta.


title: Tupa-Uuno

text: Uuno Tupasela asui Lahdessa ja oli ammatiltaan talonmies. Tupaselan puoliso oli sanoittaja Hilja Tupasela (s. 1917).


title: Punkalaitumen Sanomat

text: Punkalaitumen Sanomat on Punkalaitumella Pirkanmaan maakunnassa kerran viikossa torstaisin ilmestyvä sitoutumaton, Suomen neljänneksi vanhin paikallislehti. Punkalaitumen Sanomien näytenumero ilmestyi marraskuussa 1908 ja säännöllinen ilmestyminen alkoi vuoden 1909 alussa. Lehteä kustantaa yksityisessä omistuksessa oleva Punkalaitumen Sanomat Oy.


title: Punkalaitumen Sanomat

text: Punkalaitumen Sanomien perustaminen vuonna 1908 liittyy vuosisadan alun maaseudun taloudelliseen ja aatteelliseen murrokseen. Maatalous ja elinkeinoelämä alkoivat kehittyä, kunnallishallinto politisoitu ja yhdistys- sekä seuraelämä aktivoitui. Paikkakunnalle tarvittiin tässä tilanteessa oma tiedonvälityskanava.


title: Punkalaitumen Sanomat

text: Perustamisajatus esitettiin ensimmäisen kerran Punkalaitumen Maamiesseuran kokouksessa 5.7.1908. Lehden perustamisvaiheessa puuhamiehinä toimivat paikkakunnan nuorsuomalaiset piirit muun muassa veljekset Matti A. ja Juho Lähti sekä valtiopäivämies Vihtori Hosia.


title: Punkalaitumen Sanomat

text: Lehden ensimmäiseksi päätoimittajaksi valittiin Matti A. Lähti. Hän toimi tehtävässä vuosina 1909–1912. Lähtin jälkeen päätoimittajana oli opettaja Taavi Hiltunen vuosina 1912–1932.


title: Punkalaitumen Sanomat

text: Punkalaitumen Sanomien kolmas päätoimittaja oli taloustirehtööri Juho Lähti. Hän teki lehdessä pitkän päivätyön toimittajana vuodesta 1916 ja päätoimittajana vuodesta 1932 aina kuolemaansa asti vuoteen 1953. Juho Lähti oli paitsi lehtimies myös merkittävä vaikuttaja Punkalaitumella. Hän oli perustamassa Punkalaitumelle Työväenyhdistystä, Nuorsuomalaista yhdistystä, Säästöpankkia, Palovakuutusyhdistystä sekä Punkalaitumella toiminutta kuntain yhteistä Työlaitosta (myöhemmin Länsi-Suomen Päihdehuoltola).


title: Punkalaitumen Sanomat

text: Juho Lähtin jälkeen Punkalaitumen Sanomien vetovastuun otti opettaja Lauri Helariutta. Hän toimi tehtävässä vuodesta 1953 vuoteen 1975. Lehden ensimmäinen vakituisesti palkattu päätoimittaja oli Juhani Helariutta. Hän aloitti lehden avustajana vuonna 1962 ja siirtyi päätoimittajaksi isänsä jälkeen vuonna 1975. Helariutta oli päätoimittajana vuoteen 2001 asti. Hänelle myönnettiin monista ansioistaan kotiseutuneuvoksen arvo samana vuonna.


title: Punkalaitumen Sanomat

text: Punkalaitumen Sanomien kuudenneksi päätoimittajaksi tuli vuonna 2001 filosofian maisteri Juha Aro. Aro on valmistunut Turun yliopistosta Suomen historian alalta. Vuonna 2000 tarkastetussa opinnäyteessään hän tutki mikrohistorian ja aatehistorian näkökulmasta edeltäjänsä Juho Lähtin toimintaa Punkalaitumen julkisen elämän keskeisenä vaikuttajana. Aro ehti olla lehdessä kesätöissä jo ennen opintojaan ja niiden aikana.


title: Punkalaitumen Sanomat

text: Punkalaitumen Sanomien nykyinen päätoimittaja on Juha Aro. Lehden henkilöstöön kuuluu lisäksi toimittaja-ilmoitustenhoitaja Anu Helariutta-Koskua.


title: Punkalaitumen Sanomat

text: Lehden levikki oli vuonna 2010 3 602. Yli puolet levikistä suuntautuu paikkakunnan ulkopuolelle entisille punkalaitumelaisille, opiskelijoille ja kesäasukkaille. Punkalaitumen Sanomat edustaa paikallislehtikentässä harvinaiseksi käynyttä yhden kunnan alueella ilmestyvää lehteä.


title: Punkalaitumen Sanomat

text: Lehteä kustantavan Punkalaitumen Sanomat Oy:n hallituksen puheenjohtaja on maanviljelijä Mikko Rasi ja yhtiön hallitukseen kuuluvat kotiseutuneuvos Juhani Helariutta, maanviljelijä Isto Juhe, maanviljelijä Pentti Pihko ja maanviljelijä Juha Rasi. Yhtiön toimitusjohtaja on Juha Aro.


title: Punkalaitumen Sanomat

text: Juha Aro on vuodesta 2001 alkaen toiminut Punkalaitumen Sanomien päätoimittajana ja on Punkalaitumen Sanomat Oy:n toimitusjohtaja. Aro on vuonna 1909 perustetun, Suomen neljänneksi vanhimman paikallislehden järjestyksessä kuudes päätoimittaja.


title: Punkalaitumen Sanomat

text: Aro on valmistunut Turun yliopistosta filosofian maisteriksi suomen historian alalta. Vuonna 2000 tarkastetussa opinnäytteessään hän tutki mikrohistorian ja aatehistorian näkökulmasta punkalaitumelaisen maanviljelijä Juho Lähtin toimintaa paikkakunnan julkisen elämän keskeisenä vaikuttajana. Punkalaitumen Sanomissa Aro ehti työskennellä myös jo ennen opintojaan ja niiden aikana.


title: Santamartamys rufodorsalis

text: Santamartamys rufodorsalis, jota on kutsuttu myös nimityksellä "punapäinen puurotta", on piikkirottien heimoon kuuluva jyrsijälaji. Sen luultiin kuolleen sukupuuttoon jo 1800-luvun lopussa, mutta tutkijat löysivät lajin uudelleen vuonna 2011 Kolumbiasta El Doradon luonnonpuistosta. Edellisen kerran lajia oli tavattu samalta seudulta 113 vuotta aikaisemmin vuonna 1898. Laji luettiin aikaisemmin sukuun "Diplomys", mutta vuonna 2005 se sijoitettiin sukuun Santamartamys, jossa ei ole muita lajeja kuin tämä "S. rufodorsalis".


title: Santamartamys rufodorsalis

text: Nisäkäsnimistötoimikunta ehdotti vuonna 2008, että lajin suomenkieliseksi nimeksi otettaisiin "harjapiikkirotta".


title: Yösoittoja

text: Yösoittoja on Kazuo Ishiguron viiden tarinan laajuinen novellikokoelma. Teos on Ishiguron ensimmäinen novellikokoelma kuuden romaanin jälkeen.


title: Yösoittoja

text: Alkuteos "Nocturnes: Five Stories of Music and Nightfall" ilmestyi vuonna 2009. Teos ilmestyi Helene Bützowin suomentamana Tammen Keltaisessa kirjastossa vuonna 2011.


title: Yösoittoja

text: Tarinoiden yhteisenä kantavana tekijänä ovat musiikki, muusikot ja iltahämärä. Teemana tarinoissa ovat toteutumattomat mahdollisuudet, ja niitä sävyttää sen aiheuttama surumielinen tunnelma. Toinen ja neljäs tarina sisältävät koomista pohjavirettä, ensimmäisessä ja viimeisessä tarinassa keskeisinä hahmoina ovat kahvilamuusikot, ensimmäisessä ja neljännessä on yhteinen päähenkilö. Tarinat on kerrottu minä-muodossa, ja jokaisessa viidessä kertomuksessa on kertojana mies, joka tarkastelee tilanteita sammakkoperspektiivistä.Sanomalehti The Independentin mukaan teos on kaunis ja nokkela kirja ajan kulumisesta.


title: Yösoittoja

text: Ilkan kriitikko Pentti Orhanen miettii, onko kiinteä "Yösoittoja" edes perinteinen novellikokoelma, sillä kertomukset ilmaisevat enemmän osana kokonaisuutta kuin itsenäisinä tarinoina. "Mutta – laatutaiteen ystäville, Ishiguroa haarukkapaloina, olkaa hyvä!" tarjoaa Helsingin Sanomissa Matti Mäkelä.


title: ARA Nueve de Julio (1892)

text: ARA Nueve de Julio oli Argentiinan laivaston vuonna 1892 vesillelaskettu panssarikansiristeilijä.


title: ARA Nueve de Julio (1892)

text: Philips Wattsin suunnittelema alus oli paranneltu versio panssarikansiristeilijä "ARA Veinticinco de Mayosta", jossa apuaseet oli vaihdettu etu- ja takakansille sijoitettuihin kuuden tuuman Armstrongin valmistamiin 40 pituuskaliiperin pikatykkeihin. Aluksen valmistusta viivästytti 14 tuuman torpedoputkien vaihtaminen 18-tuumaisiin.


title: ARA Nueve de Julio (1892)

text: Lisäksi aluksen savuhormit oli pidennetty. Aluksella oli teräsrunko ja kaksinkertainen pohja lukuun ottamatta kattila- ja konehuoneita, joissa rungon syvyys ei mahdollistanut pohjaratkaisun toteuttamista. Sen voimanlähteenä oli kahteen akseliin kytketty Humphrys Tennantin toimittamat kaksi VTE-moottoria, joihin oli kytketty kahdeksan höyrykattilaa. Aluksen suojana oli 4,5-3,5 tuuman panssarikansi.


title: ARA Nueve de Julio (1892)

text: Alus tilattiin Armstrongin Elswickin telakalta ja sen köli laskettiin helmikuussa 1891 telakkanumerolla 570. Alus laskettiin vesille 26. heinäkuuta 1892 ja se otettiin palvelukseen 27. tammikuuta 1893.


title: ARA Nueve de Julio (1892)

text: Aluksen palvelus oli pääosin tapahtumaköyhää lukuun ottamatta vuoden 1893 kapinan tukahduttamista valtaamalla kapinallisten hallussa olleen torpedovenetukikohdan Tigressä.


title: Espoon metsärata

text: Espoon metsärata oli Espoossa sijainnut kapearaiteinen puutavaran kuljetukseen tarkoitettu kenttärata. Rata rakennettiin ensimmäisen maailmansodan aikana kun venäläiset teettivät Helsingin seudun linnoitustöiden yhteydessä suuria metsänhakkuita. Rata lähti rantaradan varrelta Espoon rautatieasemalta pohjoiseen ja se haarautui Lövkullassa kahteen suuntaan niin että yksi haara johti Gumbölen kautta Nuuksioon Nupurin kartanon maille ja toinen haara Träskändan kautta Röylään.


title: Espoon metsärata

text: Metsärata rakennettiin nopeasti talvisaikana suoraan lumesta auratulle maanpinnalle ja niinpä roudan ja lumen sulettua radalla tapahtui useita junien raiteiltasuistumisia. Aluksi radalla käytettiin höyryvetureita mutta radan huonon kunnon takia ne jouduttiin korvaamaan hevosilla. Metsätöissä käytettiin kiinalaisia Mantšuriasta ja Amurin alueelta tuotuja vierastyöläisiä ja rataa kutsuttiinkin "kiinalaisrautatieksi".


title: Espoon metsärata

text: Rata purettiin maailmansodan päätyttyä. Espoonjoen ylittäneen puisen rautatiesillan jäännökset olivat nähtävissä vielä 1980-luvulla.


title: Tapanilan tiilitehtaan hiekkarata

text: Tapanilan tiilitehtaan hiekkarata oli Helsingin lähellä Tapanilassa sijainnut kapearaiteinen rautatie. Rata alkoi Tapanilassa Tiilentekijänmäellä sijainneelta "Malmin kalkkihiekkatiilitehtaalta" ja johti Tattarisuon yli suon takana sijainneille hiekkakuopille. Radan linjausta siirrettiin jonkin verran pohjoiseen päin Helsinki-Malmin lentoaseman rakentamisen yhteydessä koska vanha ratalinja jäi kiitotien pään alle.


title: Tapanilan tiilitehtaan hiekkarata

text: Vuonna 1909 perustettu Malmin kalkkihiekkatiilitehdas siirtyi 1934 Helsingin kaupungin haltuun. Kalkkihiekkatiilitehtaan tyhjät rakennukset poltettiin keväällä 1979.


title: Tapanilan metsärata

text: Tapanilan metsärata oli Helsingin lähellä sijainnut kapearaiteinen puutavaran kuljetukseen tarkoitettu kenttärata. Rata rakennettiin ensimmäisen maailmansodan aikana kun venäläiset teettivät Helsingin seudun linnoitustöiden yhteydessä suuria metsänhakkuita ja se kulki Malmilta Tapanilaan ja edelleen Seutulan suuntaan Ruskeasantaan.


title: Tapanilan metsärata

text: Rata purettiin maailmansodan päätyttyä.


title: Parikkalan patsaspuisto

text: Parikkalan patsaspuisto on ITE-taiteilija Veijo Rönkkösen perustama veistospuisto Parikkalassa, Etelä-Karjalassa. Ensimmäinen Rönkkösen tekemä varsinainen veistos oli betonista vuonna 1961 valettu ”Irvikuvamainen mies”. Seuraavana vuonna eli 1962 syntyivät ”Kaislahametyttö”, ”Käärmeentappaja” ja ”Reikäenkeli”. Patsaita syntyi vuosien mittaan niin, että niistä muodostui kokonainen puisto, viimeisenä kesänäkin 15 patsasta.


title: Parikkalan patsaspuisto

text: Rönkkösen patsaspuistosta Valtatie 6:n varressa Parikkalassa tuli nähtävyys, jossa vilkkaimpina kesinä vieraili lähes kolmekymmentätuhatta ihmistä, nyttemmin parikymmentätuhatta. Taideteokset ja puutarha muodostavat ainutlaatuisen kokonaisuuden. Vaikka Rönkkönen asui keskellä luomaansa taiteellista maailmaa, hänellä ei ollut suhdetta vierailijoihin tai patsaspuiston läheisyydessä olevan kuutostien levähdyspaikan matkailuyrittämiseen, muuten kuin että kävijöitä pyydettiin kirjoittamaan nimensä vieraskirjaan. Vuoteen 2007 mennessä vieraskirjoja oli kertynyt yli sata, jokaisessa nelisentuhatta nimikirjoitusta. Veistosten ohella Veijo Rönkkönen harrasti kokeellista valokuvausta. Joitakin valokuvia on julkaistu, mutta pääosin ne olivat taiteilijan omissa kätköissä.


title: Parikkalan patsaspuisto

text: Rönkkösen kuoleman jälkeen puisto jäi vaille hoitoa, ja patsaiden kunto alkoi rapistua. Kuntaa huolenpito puistosta ei kiinnostanut, vaan se toivoi vastuun kantajaksi yksityistä yrittäjää. ITE-taiteen suojeluyhdistys pyrkii saamaan puiston suojelukohteeksi. Puistoa pidetään Suomen huomattavimpana ITE-kohteena, ja Matkailutoimittajien Kilta valitsi puiston vuoden 2008 kotimaiseksi matkailukohteeksi.


title: Parikkalan patsaspuisto

text: Lokakuussa 2010 Patsaspuiston osti pyhtääläinen teollisuusneuvos Reino Uusitalo, ja sille on perustettu hoitokunta huolehtimaan käytännön asioista ja palkkaamaan työntekijät. Hoitokunnalla on vireillä hankkeita, muun muassa Kaakkois-Suomen alueen ITE-taiteen kartoitus sekä patsaspuiston inventoiminen ja veistosten kunnostaminen.


title: Alestari

text: Alestari on perinteinen karjalainen etunimi. Kuten monet muutkin karjalaisten nimet, Alestari on ortodoksisen perinteen kautta kreikasta kulkeutunut nimi, jonka alkuperä on "Aristarkos", joka tarkoittaa päällikköä. .


title: Hilippa

text: Hilippa, "Hilippä" tai "Hilppa" on karjalainen miehen etunimi, joka on peräisin kreikan nimestä Filippos, "hevosystävä". Sittemmin Hilippa-nimestä on tullut myös joidenkin suomalaisten sukunimi.


title: Tele2 Arena

text: Tele2-areena, mediassa usein Stockholmsarenan, on monitoimiareena TukholmanJohanneshovissa. Se toimii kahden jalkapallojoukkueen, Allsvenskanissa pelaavien Djurgårdens IF:n ja Hammarby IF:n kotikenttänä. Se voidaan muuttaa tarvittaessa sisätilaksi sulkeutuvan kahdeksanosaisen teräskaton avulla. Areena oli ehdokkaana Vuoden tukholmalaisrakennus-kilpailussa vuonna 2014, sijoittuen lopulta neljänneksi.


title: Tele2 Arena

text: Johanneshovin ensimmäinen yleisurheilukenttä, "Johanneshovs IP", rakennettiin 1920-luvulla ja sen vakiinnuttua Hammarbyn palloilujaostojen pysyväksi kotikentäksi tehtiin päätös muuttaa kenttä stadioniksi. Söderstadionille Hammarbyn jalkapallo- ja jääpallojaostot pääsivät pelaamaan kaudeksi 1967, kun jääkiekkoilijat saivat oman Hovet-hallinsa aivan Idrottsparkenin naapuriin jo kymmenen vuotta aiemmin. Johanneshovin kaupunginosasta tuli täten tukholmalaisen joukkueurheilun suurin keskittymä ja Globen-monitoimihallin valmistuttua vuonna 1989 alueesta ryhdyttiin käyttämään virallisestikin nimitystä "Globen City".


title: Tele2 Arena

text: Söderstadion oli alusta alkaen hyvin pieni: sinne mahtui jalkapallo-otteluissa vain 15 000 katsojaa. Stadionin laajentamista pidettiin tarpeellisena sekä seuran että kannattajien taholta, mutta laajennustöitä ei koskaan aloitettu, vaikka vuosituhannen vaihteessa Tukholman kunta korvamerkitsi noin 150 miljoonaa kruunua sitä varten. Sen sijaan kunta aloitti arkkitehtitoimisto Whiten kanssa uuden monitoimiareenan suunnittelun vuonna 2002.


title: Tele2 Arena

text: Lopullisen päätöksen monitoimiareenan rakentamisesta Tukholman kunta teki vuonna 2008, sopien samalla Hammarbyn jalkapallojaoston omistavan Anschutz-konsernin kanssa areenan liiketoiminnan hoitamisesta. Kesällä 2010 kunnanvaltuusto hyväksyi kaavamuutoksen ja rakennustyöt pääsivät alkamaan. Kesken rakennustöiden vuonna 2011 toinen tukholmalaisseura Djurgården päätti siirtyä Tele2-areenalle sen valmistuttua, kun seuran oma areenaprojekti "Djurgårdsarenan" kaatui Djurgårdenin kaupunginosan suojeluyhdistyksen vastustukseen. Areenan piti valmistua jouluksi 2013 ja sen piti isännöidä vuoden 2013 jääkiekon maailmanmestaruuskilpailujen loppuottelua, mutta se myöhästyi kahteen otteeseen ja valmistui lopulta vasta heinäkuussa 2013, kesken jalkapallokauden.


title: Tele2 Arena

text: Areenan ensimmäinen ottelu ottelu oli 20. heinäkuuta 2013 pelattu Superettanin 16. kierroksen ottelu Hammarbyn ja Örgryten välillä. 0-0 -tasalukemiin päättynyttä ottelua saapui areenalle katsomaan 29 175 katsojaa, mikä oli Superettanin silloinen kaikkien aikojen yleisöennätys. Djurgårdenin avausottelu uudella kotikentällä, jonka vierasjoukkue IFK Norrköping voitti 1-2, pelattiin heti seuraavana päivänä.


title: Tele2 Arena

text:
Areenan avaamista varjosti kesäkuun lopulle suunnitellun Djurgårdenin legendojen hyväntekeväisyysottelun pelaamatta jättäminen paikalta löydetyn pommin takia. Mediassa teorisoitiin, että räjähteen takana olisivat olleet Hammarbyn kannattajat, jotka eivät halunneet paikallisvastustajansa pelaavan uuden areenan ensimmäistä ottelua. Tukholman kulttuurisihteeri uhkasi joukkueita jopa häädöllä ennen ensimmäistäkään pelattua ottelua todeten, että "kunnanvaltuustolla on oikeus valita, kenellä on oikeus pelata stadionilla" ja että "kyseistä oikeutta tullaan käyttämään, mikäli tilannetta ei saada hallintaan".
Tele2-areenalle mahtuu jalkapallo-otteluihin 33 000 ihmistä kaikkien seisomakatsomoiden ollessa käytössä ja 30 000 ihmistä, kun ne on muutettu istumakatsomoiksi. Seisomakatsomot ovat käytössä kansallisissa otteluissa, mutta Uefan stadionvaatimusten takia ne on muutettava istumakatsomoiksi euro-otteluihin. Jalkapallossa areenan yleisöennätys on peräisin Superettan-kauden 2014 avausottelusta, jossa Hammarbyn 5-0 -murskavoiton Degerfors IF:stä näki 29 307 silmäparia.


title: Tele2 Arena

text: Konserteissa yleisökapasiteettia on mahdollista nostaa jopa 40 000:een ottamalla käyttöön permannon paikat ja seisomakatsomot. Tämä lukema on myös areenan yleisöennätys, johon ylsi ensimmäisenä Avicii loppuunmyydyllä konsertillaan suljetun katon alla 1. maaliskuuta 2014.


title: Tele2 Arena

text: Hammarbyn ja Djurgårdenin jalkapallo-otteluiden lisäksi tukholmalaisista seuroista pienin, Brommapojkarna, pelaa paikallisottelunsa ja euro-ottelunsa Tele2-areenalla pääasiallisen kotikenttänsä Grimsta IP:n sijaan. 10. heinäkuuta 2014 pelattu Eurooppa-liigan ensimmäisen karsintakierroksen ottelu BP:n ja Vaasan Palloseuran välillä oli samalla sekä Brommapojkarnan että areenan historian ensimmäinen euro-ottelu.


title: Tele2 Arena

text: Jalkapallon ohella areena toimii lisäksi Ruotsin speedwaymaajoukkueen ja amerikkalaisen jalkapallon maajoukkueen kotina. Se tulee olemaan vuoden 2015 amerikkalaisen jalkapallon maailmanmestaruuskilpailujen päänäyttämö. Keinojääpinnoitteen ansiosta areenalla on mahdollista pelata talvella myös jääpalloa vahingoittamatta nurmea; Hammarbyn jääpallojaosto harjoitteli siellä ensimmäisen kerran keväällä 2013 putkijärjestelmien testaamisen yhteydessä ja vuotta myöhemmin pelasi ensimmäisen Elitserienin ottelunsa.


title: Turun Kirjakahvila

text: Osuuskunta Turun Kirjakahvila – Andelslag Åbo Bokcafé on vuonna 1981 perustettu vaihtoehtokirjakauppa ja kulttuurikahvila Vanhalla Suurtorilla Turussa.


title: Turun Kirjakahvila

text: Turun Kirjakahvilaa perustettaessa esikuvina ovat olleet kirjakahvilat eri puolilla Eurooppaa, erityisesti Berliinissä, Lundissa ja Tukholmassa. Toiminta-ajatuksena oli tuoda maahan ulkomaista tutkimus- ja yhteiskunnallista kirjallisuutta, jota oli vaikea saada Suomesta.


title: Turun Kirjakahvila

text: Kirjakahvila perustettiin alun perin puutaloon Henrikinkadulle. Ennen muuttoaan nykyisiin tiloihinsa Brinkkalan sisäpihalle Kirjakahvila on toiminut myös Juseliuksen talossa ja Brinkkalan talon toisessa kerroksessa.


title: Turun Kirjakahvila

text: Kirjamyynnin ja kahvilatoiminnan lisäksi Kirjakahvila tuottaa tapahtumia sekä omissa tiloissaan että Brinkkalan sisäpihalla. Tunnetuimmat tapahtumakokonaisuudet lienevät kesäkuukausien Urbaani kesäloma -festivaali, jota järjestettiin vuosina 2009-2011 ulkoilmatapahtumana Brinkkalan pihassa ja joka vuonna 2012 hajautettiin koko Turun kattavaksi, erilaisten epäkaupallisten tilojen ja toimijoiden yhteiseksi kaupunkifestivaaliksi, sekä musiikkiesityksistä ja keskiyön säestetystä mykkäelokuvanäytöksestä rakentuva Kirjakahvilan ja Kinokoplan Taiteiden yö. Lisäksi Kirjakahvilassa järjestetään ympäri vuoden runsaasti elokuvanäytöksiä, musiikkitapahtumia, lukupiirejä sekä yhteiskunnallisiin asioihin, taiteeseen ja kulttuuriin keskittyviä keskustelutilaisuuksia. Kirjakahvilassa on myös galleria, jonka näyttelyt vaihtuvat kuukausittain, sekä pääosin feminististä, anarkistista ja queeria aineistoa sisältävä pieni kirjastokokoelma. Tärkeä osa kirjastoa on zine-kokoelma, jossa on paljon harvinaisiakin feminismi-, anarkismi- ja queeraiheisia omakustanteita, joita on vaikea löytää mistään muualta. Kokoelmasta löytyvät esimerkiksi kaikki taiteilija Tiitu Takalon vanhat omakustanteet.


title: Turun Kirjakahvila

text: Osuuskunnan toiminta perustuu voittoa tavoittelemattomuudelle ja vapaaehtoistyölle. Kahvilan tarjonta on kokonaisuudessaan vegaaninen.


title: Carl Johan Holm

text: Carl Johan Holm (25. elokuuta 1781 Helsinki – 3. kesäkuuta 1867 Själevad, Ångermanland) oli suomalaissyntyinen Ruotsiin muuttanut pappi, joka tuli tunnetuksi Suomen sotaan liittyvistä muistelmistaan.


title: Carl Johan Holm

text: Holmin vanhemmat olivat suutarimestari Hans Holm ja Margareta Elisabet Grönlund. Hän pääsi ylioppilaaksi 1800, valmistui maisteriksi Turun akatemiasta 1805 ja vihittiin papiksi 1807. Holm suoritti pastoraalitutkinnon Härnösandissa 1809.


title: Carl Johan Holm

text: Holm aloitti pappisuransa ylimääräisenä pataljoonansaarnaajana Savon jääkärirykmentissä vuodesta 1806 alkaen. Hän Savon jääkärirykmentin pastori Suomen sodan aikana 1808–1809 ja osallistui useisiin sodan taisteluihin. Sodan päätyttyä Holm jäi Ruotsiin. Hän oli pataljoonansaarnaajana Hälsingen rykmentissä vuodesta 1810 alkaen ja toimi rykmentinpastorina 1815–1824. Ångermanlandissa sijainneen Själevadin kirkkoherra hänestä tuli 1824. Holm oli Ångermanlandin pohjoisen rovastikunnan rovasti 1837 ja koillisen rovastikunnan rovasti 1842–1861. Hän edusti pappissäätyä Ruotsin valtiopäivillä 1834-1835 sekä 1850–1851. Holm sai rovastin arvon 1825, lääninrovasti hänestä tuli 1837 ja 1857 hänet promovoitiin riemumaisteriksi Helsingissä ja Uppsalassa.


title: Carl Johan Holm

text: Holm laati 1837 kirjasen Ruotsin valtiopäivine uudistamisesta. 1830-luvulla hän kirjoitti myös Suomen sodan aikaisista kokemuksistaan muistelmakäsikirjoituksen "Anteckningar öfver fälttågen emot Ryssland åren 1808 och 1809", joka julkaistiin Adolf Ivar Arwidssonin muokkaamana 1836. Hän arvosteli muistelmissaan silloista sodanjohtoa, etenkin Wilhelm Mauritz Klingsporia ja Carl Johan Adlercreutzia, mutta korosti samalla kuitenkin tavallisten sotilaiden ansioita. Johan Ludvig Runeberg vieraili Holmin luona 1851 Örnsköldsvikissä.


title: Carl Johan Holm

text: Holmin puoliso vuodesta 1829 oli Calis Hambraeus.


title: Disney Junior

text: Disney Junior on The Walt Disney Companyn omistama televisiokanava, jonka ohjelmisto on suunnattu lapsille. Se aloitti toimintansa Suomessa 10. syyskuuta 2011. Kanava korvasi Playhouse Disneyn. 1. kesäkuuta 2014 Disney Junior alkoi näkyä VHF-antenniverkossa korvaten Disney Channelin, joka poistui VHF:stä. Kanavan lähetysaika on 7.00-20.00.


title: Emmanuel Frimpong

text: Emmanuel Yaw Frimpong (s. 10. tammikuuta 1992, Accra, Ghana) on englantilais-ghanalainen jalkapalloilija. Puolustavana keskikenttäpelaajana pelaava Frimpong edustaaVenäjän valioliigan FC Ufaa.


title: Emmanuel Frimpong

text: Frimpong pelasi lontoolaisessa Arsenal FC:ssä 9-vuotiaasta lähtien vuoteen 2014 saakka. Seuran reservijoukkueeseen hänet nostettiin vuonna 2008, ja kesällä 2010 hän sai runsaasti peliaikaa edustusjoukkueen harjoitusotteluissa. Frimpong teki läpimurtonsa kaudella 2011-2012 murtautumalla Arsenalin ykkösmiehistöön. Frimpong kuitenkin pudotettiin ykkösjoukkueesta, ja vuosina 2012-2014 hän oli lainalla Wolverhamptonissa, Fulhamissa sekä Charltonissa.


title: Emmanuel Frimpong

text: 1. syyskuuta 2014 Frimpong teki kolmivuotisen sopimuksen venäläisjoukkue FC Ufan kanssa.


title: Emmanuel Frimpong

text: Nuorten maajoukkueissa Frimpong on edustanut Englantia, ja pelannut maan alle 16- ja alle 17-vuotiaiden joukkueissa. A-maajoukkuetasolla hän kuitenkin edustaa synnyinmaataan Ghanaa.


title: Micke-Max Åsten

text: Micke-Max Åsten (s. 10. kesäkuuta 1992 Helsinki) on suomalainen jääkiekkoilija, joka pelaa SM-liigajoukkue Helsingin IFK:ssa. Hän on pelipaikaltaan vasen laitahyökkääjä, mutta Åsten osaa pelata myös keskellä. Hänet on tunnettu lähinnä alempien ketjujen "rouhijan" roolistaan ja Åstenin pelityyliin kuuluu taklaaminen ja vastustajan ärsyttäminen. Hän on ajoittain myös tapellut.


title: Micke-Max Åsten

text: Åsten on Vuosaaren Viikinkien kasvatti. Hän siirtyi kaudeksi 2007–2008 HooCeen B-nuoriin ja sieltä kaudeksi 2008–2009 Helsingin IFK:hon. Åsten voitti HIFK:ssa B-nuorten Suomenmestaruuden vuosina 2009 ja 2010 sekä A-nuorten SM-hopeaa vuonna 2010. Kaudella 2010–2011 hän debytoi miesten peleissä pelaamalla yhdeksän Mestis-ottelua alle 20-vuotiaiden maajoukkueessa.


title: Micke-Max Åsten

text: Kaudeksi 2011–2012 Åsten teki yksivuotisen SM-liigasopimuksen HIFK:n kanssa. Hän aloitti kautena lainalla Mestis-joukkue Kiekko-Vantaassa, jossa Åsten pelasi kauden aikana kaikkiaan 20 runkosarjaottelua tehopistein 3+4=7. Hän teki liigadebyyttinsä 15. lokakuuta 2011 vieraissa Rauman Lukkoa vastaan ja sai ottelussa jääaikaa 7.02 minuuttia. Åsten teki siinä myös liigauransa avausmaalin hänen ensimmäisessä vaihdossaan ja ensimmäisellä laukauksellaan. Åstenin tekemä ottelun avausosuma jäi HIFK:n 3–1-tappioon päättyneen ottelun ainoaksi. Yhteensä hän pelasi kauden aikana SM-liigassa 23 runkosarjaottelua tehopistein 1+1=2. Åsten vahvisti myös HIFK:n A-nuoria, jotka voittivat Suomenmestaruuden keväällä 2012. Toukokuussa 2012 hän teki kaksivuotisen jatkosopimuksen HIFK:n kanssa.


title: Micke-Max Åsten

text: Kauden 2012–2013 Åsten aloitti kahden ottelun mittaisella lainalla Mestis-joukkue KooKoossa. Hän pelasi Mestiksessä lopulta valtaosan kaudestaan; Åsten pelasi myös kahdeksan ottelua Mikkelin Jukureissa ja 11 ottelua HC Keski-Uudessamaassa. Pelejä HIFK:n SM-liigajoukkueessa kertyi 11 runkosarjaottelun verran. Toukokuussa 2013 Åsten purki sopimuksen HiFK:n kanssa, eikä hän näin ollen jatkanut HIFK:ssa kaudella 2013–2014. Åsten oli vapaana agenttina, kunnes hän syksyn 2013 mittaan liittyi Kiekko-Vantaan joukkueeseen. Åsten nousi myös joukkueen varakapteeniksi ja sijoittui 93 minuutillaan Mestiksen jäähypörssissä seitsemänneksi, tehden 43 ottelussa 19 tehopistettä.


title: Micke-Max Åsten

text: Elokuussa 2014 Åsten palasi try-outille HIFK:hon ja lunasti näytöillään sopimuksen loppukaudeksi 2014–2015. Hän pelasi ison osan kaudestaan myös lainalla Kiekko-Vantaassa. 15. marraskuuta 2014 Åsten taklasi TuTon Kristian Tuohilammen selästä laitaan, sillä seurauksella, että Tuohilampi sai vammoja pään ja niskan alueelle. Åsten sai tilanteesta peräti seitsemän ottelun mittaisen pelikiellon. Kurinpitoryhmä piti päätöksessään hänen taklaustaan tarkoituksellisena laitataklauksena. Tilanteessa Åstenilta katsottiin puuttuvan täysin kunnioitus vastustajan pelaajaa kohtaan. Lisäksi hänen kurinpitohistoriaansa katsottiin rangaistusta raskauttavaksi asianhaaraksi.


title: Micke-Max Åsten

text: Marraskuussa 2015 Åsten teki kaksivuotisen jatkosopimuksen HIFK:n kanssa. Kaudella 2016–2017 hän teki SM-liigan runkosarjassa kuusi tehopistettä, mutta Åsten saavutti yllättäen saman tehopistemäärän kahdeksassa pelaamassaan Mestarien liigan ottelussaan ja voitti HIFK:n sisäisen piste- ja syöttöpörssin tehoilla 1+5=6. Kaudella 2017–2018 Åsten teki SM-liigan yhden kauden piste-ennätyksensä tehoilla 3+7=10. Hän voitti kauden päätteeksi SM-pronssia. Joulukuussa 2017 Åsten teki HIFK:n kanssa kolmivuotisen jatkosopimuksen.


title: Micke-Max Åsten

text: Åsten voitti alle 18-vuotiaiden MM-pronssia vuonna 2010. Hän teki turnauksessa tehot 1+1=2. Åstenin ainoa maali ratkaisi Suomelle 5–4-voiton alkulohkossa Venäjästä. Hän pelasi myös Ivan Hlinkan muistoturnauksessa vuonna 2009. Yhteensä Åsten on pelannut 14 nuorten ja 33 poikien maaottelua.


title: Micke-Max Åsten

text: Åstenin lempinimi "Muuli" on peräisin joukkuetoveri Mika Partaselta, jonka mielestä Åsten muistuttaa samalla lempinimellä tunnettua ruotsalaista NHL-pelaaja Johan Franzénia.


title: Micke-Max Åsten

text: Åstenin isoisä Fjalar oli jalkapallo- ja jääpalloerotuomari sekä pelaaja molemmissa lajeissa. Myös Micke-Maxin isä Hans Åsten toimi jääpallotuomarina. Hansin sisko ja Micke-Maxin täti Kristiina Koskela pelasi koripalloa SM-sarjatasolla Karhun Pojissa. Kristiinan poika ja Micke-Maxin serkku Toni Koskela on puolestaan entinen Veikkausliigassa pelannut jalkapalloilija ja hän toimii nykyään Rovaniemen Palloseuran päävalmentajana.


title: Aleksi Lehikoinen

text: Aleksi Lehikoinen (s. 1978) on suomalainen lintutieteilijä ja akatemiatutkija.


title: Aleksi Lehikoinen

text: Lehikoinen aloitti biologian opinnot Helsingin yliopistossa 1999. Hänen gradunsa merimetson kannankehityksestä ja ravinnosta valmistui 2003. Keväällä 2009 Lehikoinen väitteli ilmaston ja ravinnon vaikutuksista eri lintulajien pesimiseen. Valmistumisensa jälkeen hän toimi tutkijana Yrkeshögskolan Noviassa. Syksystä 2009 Lehikoinen on työskennellyt Luonnontieteellisen keskusmuseossa. Hän vastaa linnustonseurannan laskennoista ja vetää the Helsinki Lab of Ornithology -ryhmää. Hänen tutkimuksensa on pääasiallisesti keskittynyt lintujen muuttoon ja ilmastonmuutokseen.


title: Aleksi Lehikoinen

text: Lehikoinen on ollut mukana kirjoittamassa monia yleistajuisia suomalaisia lintukirjoja kuten "Suomen muuttolinnut" ja "Uudenmaan Linnusto". Vuonna 2016 hän sai muun tutkijaryhmän kanssa tiedonjulkistamisen valtionpalkinnon teoksista "Suomen rengastusatlas I–II".


title: Aleksi Lehikoinen

text: Lehikoinen toimii BirdLife Suomen Rariteettikomitean jäsenenä sekä Hangon lintuaseman asemanhoitajana. Hän toimii aktiivisesti myös Helsingin Seudun Lintutieteellisessä yhdistyksessä.


title: Hopeatorvet

text: Hopeatorvet oli suomenkielinen Propaganda-Aseveljet ry:n jatkosodan aikana vuosina 1942–1944 julkaisema rintamalehti. Lehti oli asemiesiltojen ja toivekonserttien lukemisto ja se ilmestyi kerran viikossa. Lehden kirjoittajina ja kuvittajina toimi aikansa tunnettuja nimiä.


title: Hopeatorvet

text: Lehden toimitussihteerinä oli Paula Talaskivi joka toimi myöhemmin Helsingin Sanomien elokuva-arvostelijana. Lehteen kirjoittajiin kuuluivat muun muassa Arijoutsi, Topi Tuisku, Tapio "Roy" Vilpponen, Outsider, Aake Jermo, Ahti Einola ("Gabriel Tossu"), Jorma Saarinen, Valentin, Eva Hirn, Helga Nuorpuu. Olavi Linnus, Veikko Karumo ("Naula") ja Pekka Karunki ("Peter Kar"). Kuvittajina olivat muun muassa Esa Salonen ("ES"), Erkki Tanttu, Erkki Koponen, Asmo Alho ja Ami Hauhio.


title: Grímsvötnin tulivuorenpurkaus 2011

text: Grímsvötnin tulivuorenpurkaus 2011 alkoi lauantaina 21. toukokuuta 2011, kun Islannin aktiivisin tulivuori Grímsvötn syöksi taivaalle valkoista savua noin 10–15 kilometrin, hetkellisesti jopa 20 kilometrin, korkeuteen. Grímsvötn sijaitsee Vatnajökull-jäätiköllä. Purkauksen ohella alueella oli myös pieniä maanjäristyksiä. Tulivuori purkautui edellisen kerran vuonna 2004. Purkauksesta odotettiin Grímsvötnin rajuinta sataan vuoteen.


title: Grímsvötnin tulivuorenpurkaus 2011

text: Tuhka saavutti maanantaina 23. toukokuuta Skotlannin. Se jatkoi levittäytymistä Länsi-Euroopan ja Pohjoismaiden yli samalla laimentuen. Suomen ilmatilaa ei tarvinnut sulkea tuhkapilven takia. Tiistaina 25. toukokuuta Islannin Ilmatieteen laitos ("Iceland Met Office", IMO) vahvisti purkauksen tauonneen 2.40 UTC. Myöhemmin tiistaina IMO tiedotti, ettei enempiä tuhkapilviä ole odotettavissa.


title: Grímsvötnin tulivuorenpurkaus 2011

text: Purkauksesta ei ollut odotettavissa samanlaista katastrofia Euroopan ilmaliikenteelle kuin edellisenä vuonna sattuneesta Eyjafjallajökullin tulivuorenpurkauksesta, koska nyt tuhka oli rakenteeltaan karkeampaa. Eyjafjallajökullin tapauksessa tuhka oli hyvin hienoa, ja se nousi erittäin korkealle ilmakehään. Vain Islannin, Grönlannin, Irlannin ja Skotlannin ilmatilat olivat suljettuina tai rajoitettuina tuhkan vuoksi. Purkauksella ei ollut vaikutuksia Euroopan sisäiseen tai Atlantin ylittävään liikenteeseen.


title: Grímsvötnin tulivuorenpurkaus 2011

text: Islannin ilmatilan sulkeminen vaikutti lähinnä Islantiin suuntautuviin ja Islannista lähteviin lentoihin. Tuhkan saavutettua Skotlannin paikalliset lentoyhtiöt peruivat lentojaan ainakin maanantailta 23. toukokuuta ja tiistailta 24. toukokuuta. Viranomaiset sulkivat ilmatilan Skotlannissa tiistaina 24. toukokuuta. Irlantilainen halpalentoyhtiö Ryanair vastusti jyrkästi ilmatilan sulkemista ja suoritti tiistaina koneillaan koelentoja suljetussa ilmatilassa osoittaakseen sulkemisen olevan tarpeetonta.


title: Grímsvötnin tulivuorenpurkaus 2011

text: Euroopassa peruttiin yli 900 lentoa 90 000:sta.


title: Narbonne

text: Narbonne on kaupunki Välimeren rannalla Ranskan Languedoc-Roussillonin alueen Auden departementissa. Vuonna 2008 kaupungissa asui 52 252 asukasta.


title: Narbonne

text: Pinta-alaltaan 17 554 hehtaaria käsittävä kaupunki on Auden departementin suurin alue. Itä-länsiakselilla kaupungin alue rajoittuu Välimereen kun taas pohjois-eteläakselilla on suuria kalkkikivikallioita. Kaupunkiin kulkevat maantiet numero 9 ja 113, sekä moottoritiet A9 ja A61. A9 kulkee Narbonnesta Espanjaan ja Italiaan. Kaupungista kulkevat myös rautatiet Port-Bou/Perpignan/Pariisi ja Bordeaux/Marseille/Vintimille. Lisäksi lähistöllä on useita lentokenttiä.


title: Narbonne

text: Ennen roomalaisvalloitusta Narbonnen alueella asui "elisyques"-nimellä tunnettu iberiheimo. Heimon pääasiallinen asutuskeskus oli rakennettu Montlaurèsin mäelle ja se oli todennäköinen Narbonnen suora edeltäjä. Roomalaiset valloittivat alueen noin 120-luvulla eaa. Seuraavalla vuosisadalla paikalle kehittyneestä Narbonnen kaupungista tuli Gallia Narbonensisin provinssin keskus. 400-luvun lopussa kaupungin valloittivat länsigootit ja seuraavalla vuosisadalla se oli Espanjan pohjoisimpia alueita. Arabit valloittivat alueen 700-luvulla ja sittemmin se liitettiin frankkien johtajasuku karolingien alueisiin. Keskiajalla kaupungista tuli merkittävä uskonnollinen ja taloudellinen keskus. Kaupunki liitettiin suoraan Ranskan alaisuuteen 1500-luvulla ja Ranskan alaisuudessa se toimi tukikohtana sodissa Espanjaa vastaan. Narbonnen merkitys alkoi vähentyä 1600- ja 1700-luvulla etenkin Ranskan vallankumouksen myötä, jolloin lakkautettiin esimerkiksi kaupunkiin tukeutunut arkkihiippakunta. 1800-luvulla kaupunki koki jälleen kasvua kehittyneen viinitalouden myötä, mutta maailmansotien välillä talous koki jälleen suurta laskua. Viimeisten kolmenkymmenen vuoden aikana kaupunki on jälleen kasvanut jonkin verran.


title: Mittag

text: Mittag voi tarkoittaa seuraavia henkilöitä:


title: Souleymane Ould Chebal

text: Souleymane Ould Chebal Moctar (s. 31. joulukuuta 1986) on mauritanialainen yleisurheilija, joka kilpailee keskimatkojen juoksussa.


title: Souleymane Ould Chebal

text: Chebal osallistui MM-kisoihin ensimmäistä kertaa Osakassa 2007. Hän putosi tuolloin 800 metrillä ensimmäisellä kierroksella jäätyään eränsä kahdeksanneksi. Chebal oli maansa lipunkantaja Pekingin olympialaisten avajaisissa 2008, mutta putosi 800 metrin kilpailussa jälleen alkuerissä.


title: Souleymane Ould Chebal

text: "Lähde: IAAF"


title: Oliver Gill

text: Oliver David Gill (s. 15. syyskuuta 1990 Frimley, Englanti) on englantilainen jalkapalloilija, pelipaikaltaan puolustaja. Hän edustaa Englannin Valioliigan Manchester Unitedia.


title: Oliver Gill

text: Gill on seuran oma kasvatti, joka allekirjoitti ensimmäisen ammattilaissopimuksensa heinäkuussa 2009. Hän ei ole toistaiseksi pelannut Manchester Unitedissa virallisia otteluita miesten tasolla. Vuonna 2010 Gill pelasi lainasopimuksella Bradford Cityssä neljä sarjaottelua.


title: Oliver Gill

text: Syyskuussa 2009 Gill hyväksyttiin opiskelemaan kansantaloutta Durhamin yliopistoon, mutta hän lykkäsi opiskelupaikan vastaanottamista keskittyäkseen urheilu-uraansa.


title: Oliver Gill

text: Oliver Gillin isä David Gill on Manchester Unitedin toimitusjohtaja.


title: Suonsalmi

text: Suonsalmi on kylä Hirvensalmella Itä-Suomen läänissä. Suonsalmen kanava kulkee kylän läpi. Suonsalmella on toiminut koulu, meijeri ja kauppa, jotka kaikki on lakkautettu. Kylänraitti on Joutsantie eli seututie 431, joka kulkee lännessä Tuukkalaan ja etelässä Pöyryyn.


title: Suonsalmi

text: Suonsalmella toimi vuoteen 1964 asti sonniosuuskunta.


title: Suonsalmi

text: Vuonna 1915 perustettu Suonsalmen alakoulu lakkautettiin keväällä 2013. Koulu ehti toimia lähes sata vuotta, ja oli toiseksi viimeinen Hirvensalmen kyläkouluista. Koulu siirtyi uusiin tiloihin entisestä meijeristä vuonna 1960.


title: Suonsalmi

text: Kun Tuukkalan, Kuitulan ja Ripatin koulut lakkautettiin, Suonsalmen koulu jäi Hirvensalmen länsiosan ainoaksi kouluksi. Viimeisenä toimintavuotenaan sillä oli vain kahdeksan oppilasta.


title: Saksan avoin tennisturnaus

text: Saksan avoin tennisturnaus voi tarkoittaa seuraavia asioita:


title: Eksjö

text: Eksjö on entinen Ruotsin kaupunki ja nykyinen Eksjön kunnan keskustaajama. Eksjö sijaitsee Jönköpingin läänissä ja Smålandin maakunnassa. Vuoden 2010 lopussa kaupunkitaajamassa oli 9 701 asukasta.


title: Eksjö

text: Eksjö mainitaan käräjäpaikkana ensimmäisen kerran 1300-luvulla. Tuolloin paikan nimenä oli "Ekesiö". Eksjön kautta kulki tie pohjoisessa Linköpingissä ja etelässä Växjössä ja Kalmarissa olevien piispanistuimien välillä. Samoin Eksjön kautta kulki tie Länsi-Götanmaalta Itämeren rannikolle. Paikasta tuli luonnollinen kokoontumispaikka kaupalle ja käräjäasioille. Kuningas Eerik Pommerilainen antoi Eksjölle kaupunginoikeudet vuonna 1403. Vuonna 1856 tulipalo tuhosi puolet kaupungista.


title: Eksjö

text: Eksjöstä tuli varhain varuskunta- ja virkamieskaupunki. Eksjön sotilaalliset perinteet ulottuvat 1400-luvun loppuun, jolloin Ränneslättin aluetta alettiin käyttää sotilaiden tapaamis- ja harjoittelupaikkana. Sotilasjoukot harjoittelivat 1600-luvun lopusta lähtien kaupungin ulkopuolella. Vuonna 1686 Kuninkaallinen Smålandin ratsuväkirykmentti (ruots. "Kungliga Smålands kavalleriregemente") sidottiin kiinteämmin Eksjöhön. Useat rykmentit ovat tämän jälkeen sijainneet Eksjössä.


title: Eksjö

text: Kun husaarirykmentti (ruots. "Husarregementet") ja myöhemmin Kalmarin rykmentti sijoitettiin kasarmeihin Eksjössä, kaupunki alkoi kasvaa voimakkaasti. Nykyään Eksjön varuskunta koostuu neljästä eri toimijasta. Varuskunta on Eksjön kolmanneksi suurin työnantaja noin 500 työntekijällään.


title: Eksjö

text: Kaupungin keskiosissa 65 % rakennuskannasta on vuotta 1900 edeltävältä ajalta. Koko Ruotsin rakennuskannasta vain 6 % on rakennettu ennen vuotta 1900.


title: Eksjö

text: Kaupungissa kiertävän jutun mukaan Eksjö oli hyvin lähellä saada Södra stambanan -rautatien kulkemaan kaupungin halki. Sanotaan, että rautatie aiottiin aluksi vetää Eksjön läpi, mutta yksi talonpoika kunnan pohjoisosassa kieltäytyi antamasta maataan rautatien rakentamista varten. Niinpä vuonna 1864 Södra stambanan päätettiin vetää kaupungista 18 kilometriä länteenpäin. Sinne perustettiin rautatieasema, jonka nimi on Nässjö.


title: Antti Pennanen (jääkiekkoilija)

text: Antti Pennanen (s. 5. helmikuuta 1979 Hyvinkää) on suomalainen jääkiekkovalmentaja ja pelaajauransa lopettanut hyökkääjä. Hän toimii SM-liigajoukkue Hämeenlinnan Pallokerhon päävalmentajana. Hän itse pelasi joukkueessa viisi ottelua kaudella 1999–2000.


title: Antti Pennanen (jääkiekkoilija)

text: Pennanen aloitti jääkiekon Hyvinkään Ahmoissa, mutta siirtyi jo juniori-iässä Hämeenlinnan Pallokerhoon. Hän pelasi siellä viimeisellä A-juniorikaudellaan 1999–2000 myös viisi SM-liigaottelua ilman tehopisteitä.


title: Antti Pennanen (jääkiekkoilija)

text: Kaudeksi 2000–2001 Pennanen palasi kasvattajaseuraansa Ahmoihin pelaamaan Mestistä. Kausi jäi hänen ainoaksi kokonaiseksi miesten sarjoissa ja hän lopetti uransa kevääseen 2001.


title: Antti Pennanen (jääkiekkoilija)

text: Pennanen toimi vuodet 2007–2009 HPK:n B-nuorten päävalmentajana. Hän valmensi joukkueen SM-hopeaan sekä keväällä 2008 että 2009. Vuodet 2009–2011 Pennanen toimi HPK:n A-nuorten päävalmentajana. Hänet palkittiin kauden 2010–2011 A-nuorten SM-liigan vuoden valmentajana Hannu Aravirta -palkinnolla.


title: Antti Pennanen (jääkiekkoilija)

text: Toukokuussa 2011 Pennanen liittyi Helsingin IFK:n SM-liigajoukkueen Petri Matikaisen johtamaan valmennustiimiin. Kaudella 2012–2013 hän jatkoi apuvalmentajan roolissa Pasi Sormuselle. Pennasen SM-liigakausi alkoi HIFK:n päävalmentajana, sillä Sormunen joutui kahdeksan ensimmäisen ottelun ajaksi toimitsijakieltoon 1. syyskuuta 2012 Jokereita vastaan pelatun European Trophy -ottelun selkkauksien vuoksi. Tammikuussa 2013 lopulta sekä Sormunen että Pennanen erotettiin HIFK:n valmennuksesta, jossa heidät korvasi Raimo Summanen ja Joonas Tanska.


title: Antti Pennanen (jääkiekkoilija)

text: Kaudeksi 2013–2014 Pennanen siirtyi kaksivuotisella sopimuksella Kalevan Pallon apuvalmentajaksi Jari Laukkasen johtamaan valmennustiimiin. Joulukuussa 2013 hän kuitenkin siirtyi kevääseen 2016 asti kestävällä sopimuksella Mestis-joukkue Mikkelin Jukureiden päävalmentajaksi. Pennanen johdatti joukkueen Mestis-hopeaan keväällä 2014. Kaudella 2014–2015 hän johdatti Jukurit sekä Mestiksen runkosarjan voittoon että Mestiksen-mestaruuteen.


title: Antti Pennanen (jääkiekkoilija)

text: Kaudella 2015–2016 Pennanen toimi Jukureiden päävalmentajan tehtävien ohella myös Suomen alle 20-vuotiaiden maajoukkueen apuvalmentajana Jukka Jalosen johtamassa valmennustiimissä. Hän voitti vuoden 2016 MM-kilpailuista maailmanmestaruuden. Marraskuussa 2015 Pennanen nimettiin HPK:n päävalmentajaksi kolmivuotisella sopimuksella kaudelle 2016–2017.


title: Ekshärad

text: Ekshärad on taajama ja entinen kunta Keski-Ruotsissa. Ekshärad sijaitsee nykyisessä Hagforsin kunnassa Värmlannin läänissä ja Värmlannin maakunnassa. Vuonna 2010 Ekshäradin taajamassa siellä oli 1 074 asukasta.


title: Ekshärad

text: Ekshäradin kunta liitettiin Hagforsin kuntaan vuonna 1974. Kunnalla oli käytössään oma vaakuna.


title: Norbert Siedler

text: Norbert Siedler (s. 29. joulukuuta 1982 Wildschönau) on itävaltalainen moottoriurheilija. Hän aloitti uransa Karting-sarjoissa vuosina 1992-1999.


title: Norbert Siedler

text: Vuonna 2000 Siedler kilpaili Itävallan ja Saksan Formula Ford-sarjoissa voittaen molempien sarjojen mestaruudet. Vuonna 2001 hän kilpaili Saksan F3-Mestaruussarjassa sijoittuen neljänneksi. Seuraavana vuonna hän sijoittui sarjan kuudenneksi. Vuonna 2002 Siedler siirtyi Euro Formula 3000-sarjaan kilpaillen sarjassa kolmen vuoden ajan. Siedler testasi myös Minardin F1-autoa Vallelungassa vuonna 2003. Vuonna 2005 Siedler voitti International Formula Master-sarjan mestaruuden yhdessä Max Busnellin kanssa. Vuonna 2007 Siedler kilpaili Le Mans Series-sarjassa sijoittuen viidenneksi Monzan kilpailussa. Siedler kilpaili myös Le Mansin 24 tunnin kilpailussa jossa hän keskeytti. Vuodet 2008-2012 Siedler kilpaili Porsche Supercup-sarjassa voittaen urallaan kaksi kilpailua.


title: Torsby

text: Torsby on samannimisen Torsbyn kunnan keskustaajama. Torsby sijaitsee Värmlannin läänin ja Värmlannin historiallisen maakunnan pohjoisosassa. Vuonna 2010 taajamassa oli noin 4 000 asukasta.


title: Torsby

text: Torsby on kuulunut Ruotsin metsäsuomalaisten asuinalueisiin ja siellä toimii metsäsuomalaisten kulttuuria esittelevä Torsby Finnkulturcentrum, joka on osa Värmlannin museota.


title: Hagfors

text: Hagfors entinen Ruotsin kaupunki ja nykyinen Hagforsin kunnan keskustaajama. Hagfors sijaitsee Värmlannin läänissä ja Värmlannin maakunnassa Keski-Ruotsissa. Vuoden 2010 lopussa taajamassa oli 5 146 asukasta. Kaupunki sijaitsee Uvån-nimisen joen varrella.


title: Hagfors

text: Hagfors on hyvin nuori paikkakunta. Paikkakunta alkoi kehittyä, kun Uddeholmsbolaget päätti yhdistää 10 rautaruukkia suuremmaksi yksiköksi Uvånissa olleen vesiputouksen luokse. Uddeholmsbolaget on kustantanut Hagforsissa monia rakennuksia, mukaan lukien kirkon. Hagforsin kirkko on punainen puurakennus, joka sijaitsee kaupungin keskiosassa. Sitä alettiin rakentaa vuonna 1903 ja se vihittiin käyttöön 25.3.1904.


title: Hagfors

text: Vuonna 1903 silloiseen Norra Rådan maalaiskuntaan perustettiin Hagforsin taajaväkinen yhdyskunta. Vuonna 1950 taajaväkinen yhdyskunta erotettiin Hagforsin kaupungiksi. Tämän jälkeen Ruotsiin on perustettu vain kaksi muuta kaupunkia: Säffle ja Oxelösund, joiden jälkeen uusien kaupunkien perustaminen lopetettiin. Vuoden 1971 kuntauudistuksessa kaupunki muutettiin Hagforsin kunnaksi ilman rajamuutoksia Ruotsin siirtyessä yhtenäiseen kuntamuooton. Vuodesta 1974 Hagforsin entisen kaupungin alue on ollut osa huomattavasti laajempaa Hagforsin kuntaa, johon kuuluu myös kolme entistä maalaiskuntaa.


title: Oxelösund

text: Oxelösund on entinen Ruotsin kaupunki ja nykyinen Oxelösundin kunnan keskustaajama. Se sijaitsee Södermanlandin läänissä ja Södermanlandin maakunnassa. Vuoden 2010 lopussa taajamassa oli 10 870 asukasta.


title: Oxelösund

text: Oxelösundin taajaväkinen yhdyskunta perustettiin vuonna 1899. Vuonna 1950 perustettiin Oxelösundin kaupunki, joka vuoden 1971 kuntauudistuksessa muutettiin nykyiseksi Oxelösundin kunnaksi ilman rajamuutoksia.


title: Oxelösund

text: Kaupungissa on suuri satama, johon tulee ja menee rautamalmia ja öljyä.


title: Termessos

text: Termessos on rauniokaupunki Antalyan maakunnassa Turkissa. Kaupunki sijaitsee yli kilometrin korkeudella vuoristossa, missä sitä on ollut hyvä puolustaa. Aleksanteri Suuri yritti valloittaa kaupungin sotajoukkoineen, mutta epäonnistui. Kaupungissa on jäljellä muun muassa suuren teatterin rauniot.


title: Termessos

text: Samalla paikalla sijaitsee myös Termessoksen kansallispuisto.


title: Fantasia (täsmennyssivu)

text: Fantasia voi viitata seuraaviin asioihin:


title: Flanelli

text: Flanelli on puuvillasta tai villasta valmistettu pehmeäksi nukattu kangaslaatu. Erityinen pintarakenne syntyy, kun valmistusvaiheessa kuiturakennetta kuohkeutetaan, jolloin kangas enemmän ilmaa sitovana toimii parempana eristeenä. Nukkamainen pinta tuntuu myös miellyttävältä ihoa vasten, josta syystä flanellia käytetään paljon yö- ja vauvanvaatteissa. Flanellin kulutuskestävyys on rikkonaisen kuiturakenteen johdosta varsin heikko.


title: Attila Bartis

text: Attila Bartis (s. 22. tammikuuta 1968 Târgu Mureș) on unkarilainen kirjailija ja valokuvaaja. Hän on syntynyt Romanian puolella. Hänen tunnetuin teoksensa on vuonna 2001 ilmestynyt romaani "A nyugalom", joka on käännetty englanniksi nimellä "Tranquility".


title: Joshua King

text: Joshua Christian Kojo King (s. 15. tammikuuta 1992 Oslo, Norja) on norjalainen jalkapalloilija. Hyökkääjänä pelaava King edustaa Englannin Valioliigan AFC Bournemouthia.


title: Joshua King

text: King aloitti jalkapallon harrastamisen 6-vuotiaana Romsåsissa, josta hän 14-vuotiaana siirtyi Vålerengaan. Manchester Unitedin kykyjenetsijät löysivät Kingin hänen osallistuttuaan norjalaisen entisen ManU-pelaajan Ole Gunnar Solskjærin pitämään jalkapallokouluun. King siirtyi Unitediin tammikuussa 2008. Hän teki ensiesiintymisensä virallisissa miesten otteluissa 23. syyskuuta 2009 tultuaan vaihdosta kentälle Englannin liigacupin kolmannen kierroksen ottelussa Wolverhampton Wanderersia vastaan. Syksyllä 2010 King pelasi lainasopimuksella Prestonissa seitsemän Englannin mestaruussarjan ja kaksi liigacupin ottelua. Manchester Unitedissa hän ei saanut pelata yhtään miesten sarjaotteluita. King siirtyi pelaamaan AFC Bournemouthiin kesällä 2015. Maajoukkuetasolla King on edustanut Norjan kaikkia ikäluokkia.


title: Joshua King

text: Kingin isä on kotoisin Gambiasta ja äiti Norjasta.


title: Neha Dhupia

text: Neha Dhupia (s. 27. elokuuta 1980) on intialainen näyttelijä, joka on esiintynyt useissa Bollywood-elokuvissa. Dhupia on Miss Intia vuodelta 2002. Hän edusti maataan Miss Universum -kilpailussa ja sijoittui kymmenen parhaan joukkoon.


title: Oliver Norwood

text: Oliver James Norwood (s. 12. huhtikuuta 1991 Burnley, Englanti) on pohjoisirlantilais-englantilainen jalkapalloilija. Keskikenttäpelaajana pelaava Norwood on edustanut muun muassa Huddersfield Townia, Readingiä ja Brighton & Hove Albionia sekä lainasopimuksella Fulhamia ja kaudella 2018–2019 Sheffield Unitedia.


title: Oliver Norwood

text: Manchester Unitedin kykyjenetsijät löysivät Norwoodin hänen ollessaan 6-vuotias, ja 7-vuotiaana hän liittyi seuraan. Hän nousi edustusjoukkueen mukaan ensimmäistä kertaa kaudella 2009–2010. Syksyllä 2010 Norwood pelasi kuukauden ajan lainasopimuksella Carlisle Unitedissa, jota hän ehti edustaa kuudessa sarjaottelussa. Manchester Unitedissa hän ei pelannut sarjaotteluita miesten tasolla.


title: Oliver Norwood

text: Norwood pelasi kaudella 2011-2012 alkukauden lainalla Scunthorpessa ja tammikuun siirtoikkunan viimeisenä päivänä hän siirtyi loppukauden kestävällä lainasopimukselle Championships-seuraan Coventryyn.


title: Oliver Norwood

text: Oliver Norwood pelasi Englannin alle 17-vuotiaiden maajoukkueessa vuonna 2007, mutta vuonna 2009 hänet kutsuttiin Pohjois-Irlannin alle 21-vuotiaiden maajoukkueeseen, jota hän sai edustaa pohjoisirlantilaisten sukujuuriensa vuoksi. Pohjois-Irlannin A-maajoukkueessa Norwood teki ensiesiintymisensä 11. elokuuta 2010 ystävyysottelussa Montenegroa vastaan. Hän on pelannut kaikkiaan 53 maaottelua.


title: Joka kimma sen tietää

text: Joka kimma sen tietää on nuortenkirjailija Tuija Lehtisen kolmas, vuonna 1988 julkaistu nuortenkirja. Sen on kustantanut Otava. Kirjan päähenkilö on muuttanut maalle, koska hänen eversti-isänsä on saanut komennuksen. Kirjassa tärkeässä roolissa on pesäpallo.


title: Ravel Morrison

text: Ravel Ryan Morrison (s. 2. helmikuuta 1993 Manchester, Englanti) on englantilainen jalkapalloilija. Keskikenttäpelaajana pelaava Morrison edustaa Englannin valioliigan West Ham Unitedia.


title: Ravel Morrison

text: Morrison siirtyi vuonna 2009 Manchester Unitediin ja allekirjoitti ensimmäisen ammattilaissopimuksensa seuran kanssa 17-vuotissyntymäpäivänään. Hän teki ensiesiintymisensä virallisissa otteluissa miesten tasolla 26. lokakuuta 2010 tultuaan vaihdosta kentälle Englannin liigacupin ottelussa Wolverhampton Wanderersia vastaan. 31. tammikuuta 2011 Morrison siirtyi West Ham Unitediin.


title: Ravel Morrison

text: Maajoukkuetasolla Morrison on edustanut Englannin alle 16-, alle 17- ja alle 18-vuotiaiden maajoukkueita.


title: Segovian akvedukti

text: Segovian akvedukti on roomalainen, noin vuonna 50 rakennettu akvedukti Segovian kaupungissa, Espanjassa. Rakennelma on kokonaisuudessa 18 kilometriä pitkä, ja sen alkupää on 1 255 metrin korkeudessa olevalla purolla. Akvedukti joutui loppupäässään ylittämään jokilaakson, jonka yli on rakennettu 813 metriä pitkä akveduktisilta, joka sijaitsee nykyään Segovian kaupungin laajentumisen johdosta keskellä kaupunkia. Akvedukti kuuluu Segovian vanhankaupungin kanssa Unescon maailmanperintöluetteloon.


title: Segovian akvedukti

text: Segovian akvedukti on noin 18 kilometriä pitkä rakennelma, joka saa alkunsa pienestä purosta Sierra de Guadarraman vuoristosta. Akveduktin alkupään, 1 255 metrin korkeudessa oleva rakennelma ohjasi osan puron vesistä kanavaan. Akvedukti seuraa vuoriston piirteitä useiden kilometrien ajan, ja sen kaltevuus on vain 0,43 prosenttia. Hieman ennen Fuentecilla de Tilviejon puron ylityspaikkaa akvedukti laskeutuu kuitenkin 75 metriä vain 553 metrin matkalla. Todennäköisesti alkuperäinen akvedukti oli Segoviasta vain Fuentecilla de Tilviejolle, ja myöhemmin sitä on pidennetty nykyiseen lähtöpaikkaansa, kun ensimmäisen puron vesi ei riittänyt, ja vaikean maaston takia reitillä jouduttiin tekemään jyrkkä pudotus.


title: Segovian akvedukti

text: Fuentecilla de Tilviejolta akvedukti jatkaa suoraan Segoviaan. Noin kilometri ennen kaupunginmuuria sen piti kuitenkin ylittää 30 metriä syvä jokilaakso. Laaksoa ylittämään tehtiin 813 pitkä akveduktisilta, jonka kaaret ovat kahdessa kerroksessa. Sitä kannattelee 128 pilaria, ja laakson matalammissa kohdassa silta on 28,5 metriä maanpinnan yläpuolella. Sillan rakentamiseen käytettiin noin 20 400 graniittilohkaretta, joista suurin painaa kaksi tonnia. Graniitti louhittiin noin viiden kilometrin päästä kaupungista.


title: Segovian akvedukti

text: Segovian akveduktin rakennusajasta ei ole varmuutta, sillä sen rakentamisesta ei ole jäänyt dokumentteja. Tutkijat kuitenkin arvelevat, että se olisi rakennettu noin vuonna 50. Sen kaarissa ja rakennustyylissä on paljon yhtäläisyyksiä Roomassa sijaitsevan, vuosina 38–52 rakennetun Aqua Claudian kanssa. Osa akveduktin kaarista tuhoutui muslimivalloitusten aikana 800-luvulla, mutta se peruskorjattiin 1484 Ferdinand ja Isabella Katolilaisen aloitteesta.


title: Segovian akvedukti

text: Akvedukti on kokonaisuudessaan säilynyt hyvin ja sillan lisäksi monia osia siitä on säilynyt, sillä se on ollut pitkään käytössä. Varsinainen kanavaosa on kuitenkin korvattu moneen kertaan uudemmilla rakennelmilla. Vuonna 1929 kanava korvattiin lopullisesti betoniputkella. Nykyään akvedutkisilta on keskellä kaupunkiympäristöä, kun Segovia on laajentunut sen ympärille. Saasteiden takia autoliikenne on nykyään kielletty sillan lähellä. Vuonna 1985 akvedukti valittiin yhdessä Segovian vanhankaupungin kanssa Unescon maailmanperintöluetteloon.


title: WebP

text: WebP on bittikarttagrafiikan tiedostomuoto, jossa voidaan käyttää häviöllistä ja häviötöntä pakkausta. WebP on Googlen kehittämä JPEGin korvaajaksi suunniteltu avoin standardi, jonka viitetoteutus on julkaistu BSD-lisenssillä. Se julkaistiin vuonna 2010.


title: WebP

text: WebP:ssä käytetään VP8-videokoodekin häviöllistä pakkausalgoritmia, säiliömuoto on RIFF. Häviötön pakkaaminen ja alfakanava lisättiin WebP:n määrittelyihin marraskuussa 2011.


title: WebP

text: Maaliskuussa 2014 verkkoselaimista natiivina WebP-tuen omaavat Chrome ja Opera. Kaikki WebM-tuelliset verkkoselaimet, kuten Firefox pystyvät näyttämään WebP-grafiikkaa JavaScriptin avulla.


title: Ruoveden Pirkat

text: Ruoveden Pirkat on vuonna 1940 perustettu ruoveteläinen urheiluseura. Seuran lajivalikoimaan kuuluvat maastohiihto, pesäpallo ja yleisurheilu, joiden lisäksi seuralla on kamppailu- ja kuntojaostot. Seuran puheenjohtaja on Toivo Meronen.


title: Ruoveden Pirkat

text: Pirkkain tunnetuin urheilija lienee korkeushypyn SE-nainen ja moninkertainen Suomen mestari Hanna Grobler (o.s. Mikkonen). Seuran naisten pesäpallon edustusjoukkue pelaa kaudella 2011 Ykköspesiksen keskilohkossa. Ruovedellä järjestettiin vuonna 2015 pesäpallon Naperoleiri.


title: Assassination Games

text: Assassination Games on vuonna 2011 ensi-iltansa saanut yhdysvaltalainen toimintadraamaelokuva. Elokuvan on ohjannut Ernie Barbarash ja käsikirjoittanut Aaron Rahsaan Thomas. Pääosassa esiintyvät Jean-Claude Van Damme ja Scott Adkins. Taistelukohtausten koreografiasta vastasi Stanimir Stamatov.


title: Assassination Games

text: Elokuvaa esitettiin aluksi rajoitetusti Yhdysvaltain elokuvateattereissa, jonka jälkeen se julkaistiin suoraan DVD:lle. Suomessa elokuva julkaistiin myös DVD:lle 26. lokakuuta 2011.


title: Assassination Games

text: Brazil on palkkamurhaaja, joka tekee minkä tahansa työn mikäli palkka on hänen mieleensä. Flint puolestaan lopetti palkkamurhaajan työt, kun hänen vaimonsa joutui huumekartellin uhriksi. Myöhemmin eräs mies haluaa kyseisen roiston tapettavan. Sekä Brazil että Flint ottavat tehtävän vastaan omin syin, toinen rahan vuoksi ja toinen koston vuoksi. Epäonnistuessaan salamurhata kohteensa kaksikko päättää tehdä yhteistyötä, kun he saavat peräänsä Interpol agentteja ja huumekartellin roistoja.


title: Assassination Games

text: Elokuva kuvattiin syksyllä Bukarestissa, Romaniassa neljän viikon ajan ja muutaman päivän verran New Orleansissa. Elokuva tunnettiin vielä tuotantovaiheessa nimellä Weapon.


title: Paul Sinebrychoff

text: Paul Sinebrychoff (14. huhtikuuta 1859 Helsinki – 19. marraskuuta 1917 Helsinki) oli suomalainen tehtailija, kauppaneuvos ja taiteenharrastaja, joka johti vuodesta 1886 kuolemaansa asti Sinebrychoffin olutpanimoa. Hän keräsi yhdessä vaimonsa Fanny Sinebrychoffin kanssa laajan taidekokoelman, joka lahjoitettiin vuonna 1921 Suomen valtiolle ja joka muodosti pohjan nykyiselle Sinebrychoffin taidemuseolle.


title: Paul Sinebrychoff

text: Paul Sinebrychoff oli nuorempi upporikkaan kauppaneuvos Pavel Sinebrychoffin kahdesta pojasta. Hän kirjoitti vuonna 1877 ylioppilaaksi Helsingin ruotsalaisesta normaalilyseosta ja tuli seuraavana vuonna perheensä panimon palvelukseen. Vuodesta 1881 hän oli yritykseen kuuluneen viinatehtaan toimitusjohtajana. Hänen vanhempi veljensä Nicolas Sinebrychoff joutui luopumaan perheyrityksen johdosta sairastelunsa vuoksi ja kun panimo vuonna 1888 muutettiin osakeyhtiöksi, Paul Sinebrychoffista tuli sen toimitusjohtaja. Liiketoimintaa valvoi hänen äitinsä Anna Sinebrychoff, joka hallitsi testamenttisäädöksen nojalla isän jakamatonta kuolinpesää. Sekä Anna että Paul Sinebrychoffin lanko, pankkiiri Emil Kjöllerfeldt kuolivat vuonna 1904, jolloin yhtiön johto jäi kokonaan hänen käsiinsä. Paul Sinebrychoffin johtajakaudella panimo menestyi hyvin, lainsäädännössä tapahtuneista epäsuotuisista muutoksista huolimatta. Tuotantoa alettiin siirtää vähemmän alkoholipitoisiin juomiin, kun yleinen asenneilmapiiri Suomessa alkoi kääntyä väkijuomia vastaan. Viinatehdas myytiin kokonaan pois vuonna 1892.


title: Paul Sinebrychoff

text: Sinebrychoffilla oli merkittäviä omistuksia myös useissa muissa teollisuusyrityksissä, kuten Hietalahden Laivatelakassa, Fiskars Ab:ssä, Suomen Höyrylaiva Osakeyhtiössä ja Vaasan Puuvillatehtaassa. Hänen perheensä omisti kuusi prosenttia Suomen Yhdyspankin (SYP) koko osakekannasta. Hän toimi SYP:n pankkivaliokunnan puheenjohtajana vuosina 1907–1916. Sinebrychoff kuului myös Helsingin kaupunginvaltuustoon vuosina 1889–1902. Hän sai kauppaneuvoksen arvonimen vuonna 1909.


title: Paul Sinebrychoff

text: Sinebrychoff omisti Hagalundin ja Otaniemen kartanot Espoossa. Ne siirtyivät hänelle hänen äitinsä kuoltua.


title: Paul Sinebrychoff

text: Sinebrychoff meni vuonna 1883 naimisiin Ruotsalaisen teatterin näyttelijän Fanny Grahnin kanssa, joka luopui samalla omasta urastaan. He eivät saaneet lapsia. Aviopari omistautui jo varhain ulkomaisen taiteen keräämiselle, ja heidän tarkoituksenaan oli alusta alkaen lahjoittaa kokoelmansa lopuksi ”kansakunnalle”. He erikoistuivat varsinkin 1600- ja 1700-lukujen taiteeseen. Vuodesta 1904 kokoelmaa säilytettiin Helsingin Bulevardilla sijainneessa Sinebrychoffien vanhassa kaupunkitalossa, joka on nykyään Sinebrychoffin taidemuseo. Paul Sinebrychoff kuului myös Suomen Taideyhdistyksen johtokuntaan ja oli sen rahastonhoitajana 1905–1908. Pariskunta tuki taloudellisesti monenlaisia kulttuurihankkeita, kuten Kansallisteatterin ja Helsingin kaupunginorkesterin perustamista. Varsinkin Fanny Sinebrychoff harjoitti myös hyväntekeväisyyttä.


title: Paul Sinebrychoff

text: Kuollessaan syksyllä 1917 sydänkohtaukseen Paul Sinebrychoff jätti jälkeensä Pohjoismaiden suurimman yksityisen taidekokoelman. Fanny Sinebrychoff lahjoitti sen kokonaisuudessaan Suomen valtiolle tammikuussa 1921, vain muutamaa kuukautta ennen omaa kuolemaansa. Kokoelmasta muodostettiin valtion ulkomaisen taiteen museo, joka vuonna 2000 nimettiin Sinebrychoffin taidemuseoksi. Paul ja Fanny Sinebrychoffin yksityisasuntona olleet tilat museorakennuksessa on nykyään palautettu 1910-luvun asuunsa. Museo avasi vuonna 2008 hallussaan olevan Paul Sinebrychoffin laajan kirjearkiston yleisön käyttöön.


title: Riina Vilén

text: Riina Susanna Vilén (o.s. Tolonen, s. 4. toukokuuta 1983 Vantaa) on suomalainen keskimatkojen juoksija ja kestävyysjuoksija, joka edusti Suomea aikuisten maaotteluissa ja Euroopan cupin kilpailuissa vuosina 2000–2006. Hän edusti seuratasolla Kenttäurheilijat-58:aa ja Viipurin Urheilijoita, ja häntä valmensivat Eero Hosio, Glen Grant ja Esa Tikkanen.


title: Riina Vilén

text: Vilén sijoittui maastojuoksun EM-kilpailuissa Ferrarassa 1998 alle 20-vuotiaiden sarjassa 41:nneksi ja Suomi joukkuekilpailussa kymmenenneksi. Vuonna 1999 hän oli maastojuoksun MM-kilpailuissa Belfastissa samassa ikäluokassa 60:s ja Suomi joukkueena kymmenes. Velenjen EM-maastoissa hän sijoittui henkilökohtaisessa kilpailussa 18:nneksi ja Suomi joukkuekilpailussa kuudenneksi.


title: Riina Vilén

text: Vilén oli 2000 Vilamouran maastojuoksun MM-kilpailuissa alle 20-vuotiaiden sarjassa 49:s ja Suomi joukkuekilpailussa 17:s. Santiago de Chilen alle 20-vuotiaiden MM-kilpailuissa hän sijoittui 3 000 metrillä 13:nneksi. Kauden päätteeksi hän oli Malmön maastojuoksun EM-kilpailuissa 20-vuotiaissa 25:s ja Suomi joukkuekilpailussa viides. Vuonna 2001 hän sai pronssia Grosseton alle 20-vuotiaiden EM-kilpailujen 1 500 metrillä ajalla 4.14,48. Hän voitti saman ikäluokan maastojuoksun Pohjoismaiden-mestaruuden sekä henkilökohtaisessa että joukkuekilpailussa Perniössä. Thunin EM-maastoissa hän sijoittui 39:nneksi ja Suomi joukkuekilpailussa neljänneksi.


title: Riina Vilén

text: Vilén sijoittui aikuisten maaotteluissa parhaimmillaan kolmanneksi 1 500 metrillä Uumajan halli- ja Göteborgin ulkoratamaaotteluissa 2001. Hän sai Kalevan kisoissa pronssia 5 000 metrillä 2005. Sisäratojen Suomen-mestaruuden hän voitti 3 000 metrillä 1999, 2000 ja 2001.


title: Riina Vilén

text: Vilénillä on nimissään useita yleisurheilun Suomen ikäkausiennätyksiä: 800 metrillä (15-vuotiaiden ylipitkän radan halli-SE 2.13,91 ja 17-vuotiaiden halli-SE 2.10,55), 1 500 metrillä (17-vuotiaiden halli-SE 4.26,5, 17-vuotiaiden ylipitkän radan halli-SE 4.21,78, 19-vuotiaiden halli-SE 4.23,07 ja 19-vuotiaiden SE 4.14,48), 2 000 metrillä (14-vuotiaiden SE 6.22,50 sekä 15-, 17-, 19- ja 22-vuotiaiden SE 6.12,66) ja 10 kilometrin tiejuoksussa (17-, 19- ja 22-vuotiaiden SE 34.42).


title: Serafim

text: Serafim () on varsinkin Venäjällä, Romaniassa ja Makedoniasa esiintyvä miehen etunimi. Nimi on muunnos latinalaisesta nimestä "Seraphinus", joka on johdettu heprealaisesta "tulista olentoa" tarkoittavasta, Raamatussakin esiintyvästä sanasta "seraphim". Raamatun Jesajan kirjassa mainitut serafit ovat taivaallisia olentoja, kuusisiipisiä enkeleitä. Nimen naispuolinen vastiene on "Seraphina".


title: Serafim

text: Serafim-ritarikunta () on vuonna 1748 perustettu ruotsalainen ansiomerkkiritarikunta.


title: Cado Belle (albumi)

text: Cado Belle on samannimisen yhtyeen studioalbumi vuodelta 1976. Sen on tuottanut ja äänittänyt Keith Olsen yhtiöstä Pogologo Productions. Apulaisäänittäjinä toimivat Paul Northfield ja Dave Grinstead.


title: Cado Belle (albumi)

text: Skotlannin Glasgow’sta kotoisin olleen Cado Bellen laulusolistina toimi Maggie Reilly, joka tuli myöhemmin tunnetuksi muun muassa Mike Oldfieldin kanssa esittämästään kappaleesta ”Moonlight Shadow”.


title: Cado Belle (albumi)

text: Levykannen valokuvat on ottanut Alan Messer. Kannen on suunnitellut Graves/Aslett Assoc. ja logon Stuart Paterson. Kannen on valmistanut Englannissa James Uptown Ltd.


title: Cado Belle (albumi)

text: Kiitoksissa on mainittu Mel Collins, Frank Collins, Paddie McHugh, John Davis, Alan Holston ja Simon Johnston.